Projek HSR tak penting, kata Dr Mahathir

Dr Mahathir Mohamad hari ini kelihatan bersetuju dengan keputusan kerajaan Perikatan Nasional (PN) membatalkan projek kereta api laju (HSR) Kuala Lumpur-Singapura.Pentadbiran beliau sebelum ini pernah meminta untuk menangguhkan projek-projek mega yang dirancang oleh kerajaan Barisan Nasional (BN) bagi memberi laluan kepada kajian dilakukan, mengatakan laluan kereta api laju itu tidak berdaya saing dari segi ekonomi.“Saya daripada lama dulu pun tak fikir ni projek yang penting. Kita boleh tunggu 10 hingga 20 tahun lagi,” katanya pada satu sidang media di Putrajaya hari ini.Tambahnya, jarak perjalanan 350km antara Kuala Lumpur dan Singapura itu hanya mampu menjimatkan masa yang sedikit berbanding sekarang.Katanya, kos pembinaan yang tinggi dan mampu menelan sebanyak RM80 bilion itu juga tidak berbaloi untuk dilaksanakan.“Kita tak akan dapat duit kita kembali,” tambah Mahathir.Projek HSR dilancarkan pada tahun 2016 ketika zaman pentadbiran bekas perdana menteri Najib Razak, tetapi perjanjian terbatal dengan sendiri selepas Malaysia membiarkannya melepasi tarikh akhir pada 31 Disember 2020.Malaysia perlu membayar sejumlah pampasan yang tidak didedahkan kepada Singapura.


Kerajaan kaji cadangan pengeluaran akaun 1 KWSP, kata PM

Perdana Menteri Muhyiddin Yassin berkata kerajaan sedang mengkaji cadangan untuk membenarkan golongan seperti pekerja yang diberhentikan untuk mengeluarkan dana daripada Akaun 1 Kumpulan Wang Simpanan Pekerja (KWSP).“Saya sudah berbincang dengan Kementerian Kewangan dan kita pada dasarnya bersetuju dan bersedia untuk mengkaji cadangan untuk pencarum yang benar-benar memerlukan untuk mengeluarkan peruntukan daripada Akaun 1,” katanya dalam temu bual bersama Bernama dan stesen televisyen tempatan lain di Putrajaya hari ini.Kerajaan pada awal tahun membenarkan caruman KWSP pekerja dikurangkan kepada tujuh peratus daripada 11 peratus dan juga pengeluaran i-Lestari sebanyak RM6,000 daripada akaun 2 pencarum.Hampir 70 peratus daripada pencarum KWSP memilih untuk mengurangkan caruman pekerja kepada tujuh peratus yang kini menyumbang kepada meningkatkan pendapatan boleh guna sebanyak hampir RM700 juta sebulan.


Negara Teluk berdamai dengan Qatar

Arab Saudi pada Selasa mengesahkan sudah berdamai dengan Qatar dan dan Sidang Kemuncak Majlis Kerjasama Teluk ke-41 telah membuka fasa baru “solidariti” dan “kestabilan” antara negara-negara serantau,  lapor Agensi Anadolu.Bercakap pada sidang media di kota al-Ula, tempat sidang kemuncak berlangsung, Menteri Luar Faisal bin Farhan berkata Arab Saudi, Emiriah Arab Bersatu, Bahrain dan Mesir telah memulihkan hubungan diplomatik sepenuhnya dengan Qatar.“Kebijaksanaan pemimpin Teluk mampu mengatasi semua perbezaan,” katanya selepas sidang kemuncak itu. “Ada kemahuan politik dan keyakinan baik untuk memastikan pelaksanaan perdamaian.”Sidang kemuncak itu turut dihadiri Emir Qatar Sheikh Tamim bin Hamad Al-Thani, menandakan kejayaan dalam penyelesaian krisis yang bermula pada Jun 2017 ketika keempat-empat negara memutuskan hubungan diplomatik dengan Qatar.Mereka menuduh Qatar menyokong keganasan dan mencampuri urusan dalaman, namun dinafikan Doha.


Malaysia perlu pelan tindakan kecemasan iklim

Persatuan Pengguna Pulau Pinang (CAP) menyeru kerajaan agar merumus satu pelan yang terperinci dengan sasaran dan garis masa, serta menetapkan tindakan yang akan diambil demi memenuhi komitmen yang dibuat ketika persidangan COP26, dan di bawah 17 Matlamat Pembangunan Mampan (SDG) Pertubuhan Bangsa-bangsa Bersatu (PBB).Pelan itu perlu merangkumi semua sektor ekonomi, khidmat awam dan perilaku pengguna. Satu badan bebas perlu dibentuk dengan perwakilan daripada kerajaan dan orang awam untuk memantau dan menilai prestasi di bawah pelan berkenaan, di samping mengenal pasti masalah yang ada dalam memenuhi sasaran tersebut. Laporan kemajuan setiap tahun berhubung pemantauan dan penilaian itu perlu diserahkan kepada Parlimen.Pada bulan lalu, perdana menteri mengumumkan bahawa ketika dalam persidangan COP26, Malaysia berikrar untuk mengurangkan keamatan pengeluaran gas rumah hijau (GHG) sebanyak 45% merentasi ekonomi menjelang 2030. Menurut beliau, negara akan berusaha untuk mencapai pengeluaran sifar bersih menjelang 2050. Namun belum ada pelan yang ditunjang oleh undang-undang bagi mencapai sasaran tersebut.Beliau berkata, pencapaian sasaran itu tertakluk kepada Strategi Pembangunan Pengeluaran Rendah Jangka Panjang (LT-LEDS) yang akan dimuktamadkan pada penghujung 2022. Kita tidak boleh menunggu begitu lama kerana bencana alam boleh berlaku pada bila-bila sahaja.Ketua Setiausaha PBB, António Guterres, memberi amaran kepada pemimpin dunia pada pembukaan sidang COP26.“Kita berdepan detik penentuan. Kita semakin pantas menghampiri titik kemuncak yang akan mencetuskan gelung maklum balas pemanasan global.”Kerajaan perlu segera menghentikan kerja-kerja pembersihan hutan dan projek penambakan tanah yang banyak menyumbang kepada pemanasan bumi, sementara menunggu LT-LEDS.Enam tahun lalu pada 2015, kita telah menandatangani 17 matlamat SDG yang dianjur PBB.Matlamat ke 13 mengkehendaki kita bertindak segera untuk menangani perubahan iklim dan kesannya dengan menerapkan langkah-langkah perubahan iklim ke dalam dasar, strategi dan perancangan negara. Tarikh yang disasarkan untuk mencapai SDG itu ialah pada 2030.Kini selepas enam tahun, kita masih belum mempunyai pelan pembangunan pengeluaran yang rendah untuk mencapai matlamat tersebut dan terpaksa menunggu setahun lagi.Majlis Tindakan Perubahan Iklim Malaysia (MyCAC), yang dibentuk baru-baru ini dengan diketuai oleh perdana menteri, perlu bertindak tanpa berlengah lagi dan mengambil langkah segera untuk melaksanakan pelan tindakan bagi menangani masalah kecemasan iklim yang mengancam nyawa. Ia hanya bertemu dua kali setahun; justeru sebuah pasukan petugas perlu dibentuk untuk menyediakan pelan berkenaan, mengenal pasti tindakan yang perlu diambil dan sasaran yang mesti dicapai dalam sektor yang berbeza.Kerajaan persekutuan dan negeri serta pihak berkuasa tempatan tidak bertindak seiringan dalam menangani isu alam sekitar. Kerajaan negeri meluluskan pembersihan hutan dan penambakan tanah, sementara kerajaan tempatan meluluskan pelan binaan, tanpa mempedulikan pengeluaran gas rumah hijau (GHG) berikutan aktiviti seumpamanya, yang memburukkan krisis iklim.Misalnya di Pulau Pinang, terdapat bantahan keras kepada projek penambakan Selatan Pulau Pinang tetapi kerajaan negeri masih berkeras untuk meneruskannya. Penambakan tanah pesisir laut boleh mendatangkan kesan serius terhadap sosio-ekonomi dan alam sekitar.Kehidupan komuniti nelayan akan terjejas, kawasan perikanan akan musnah hingga sukar dipulihkan, dan arus laut yang berubah akan menyebabkan hakisan pantai berlaku. Kawasan terumbu karang dan paya lumpur akan terhapus.Di sebalik kesan buruk pembangunan yang mencabuli komitmen kita di bawah SDGs PBB, kesan penilaian alam sekitar telah diluluskan. Ia menyerlahkan kegagalan undang-undang dan institusi alam sekitar untuk melindunginya.Apa yang memeranjatkan pejuang alam sekitar, kerajaan negeri Selangor memutuskan untuk membatalkan pewartaan Hutan Simpan Kuala Langat Utara untuk tujuan pembangunan komersial.Hutau bakau di situ menempatkan pelbagai hidupan dan beberapa komuniti orang asli. Pembangunan yang dicadangkan mungkin mencabul komitmen antarabangsa kita namun pihak berkuasa bertindak meluluskannya. Mujurlah tekanan dari orang awam memaksa pihak berkuasa membatalkan projek tersebut.Sehubungan itu, pihak berkuasa perlu mengambil pendekatan yang serius bagi menangani bencana iklim.Pemimpin politik dan pegawai di peringkat persekutuan, negeri dan pihak berkuasa tempatan mesti berkongsi misi yang sama dan bekerja bersama-sama untuk mencapai komitmen antarabangsa kita selaras dengan pembangunan yang mampan dan menangani krisis iklim.Kami menggesa kerajaan agar:1. Memaju dan melaksanakan pelan yang terperinci dengan sasaran dan garis masa, menentukan tindakan yang bakal diambil demi memenuhi komitmen yang dibuat ketika sidang COP26, dan di bawah matlamat SDG PBB.2. Membentuk sebuah badan bebas dengan disertai oleh perwakilan kerajaan dan masyarakat umum untuk memantau dan menilai prestasi di bawah pelan itu dan mengenal pasti masalah dalam mencapai sasaran yang ditetapkan.3. Menghentikan penebangan hutan dan penambakan tanah pesisir pantai yang memburukkan krisis iklim.4. Merumuskan pelan jangka panjang melalui perbincangan dengan orang awam untuk mengelak penggunaan tenaga bahan api fosil ke arah membersihkan tenaga dalam semua sektor.5. Menggalakkan pengeluaran dan penggunaan makanan, produk dan perkhidmatan yang mampan.Mohideen Abdul Kader adalah presiden Persatuan Pengguna Pulau Pinang (CAP)* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pakar ekonomi, mufti tepis kebimbangan berhubung penutupan pusat judi di Kedah

Keputusan Kedah untuk menutup operasi premis judi di negeri itu dijangka tidak akan hasil mendatangkan sebarang impak negatif atau menjejaskan pendapatan kerajaan negeri, kata pakar ekonomi.
Pengarah Program Sarjana Pentadbiran Perniagaan (MBA) Putra Business School Ahmed Razman Abdul Latiff berkata, langkah itu dipercayai hanya akan memberi impak minimum terhadap ekonomi negeri utara itu memandangkan golongan bukan Islam yang menetap di Kedah dianggarkan kurang daripada 300,000 orang.
Malah, katanya, daripada jumlah itu, mungkin kurang daripada 50,000 dikategorikan sebagai pelanggan pusat perjudian di negeri itu.
“Hasil daripada cukai taksiran dan permit perniagaan boleh digantikan dengan perniagaan lain,” katanya kepada MalaysiaNow.
"Oleh itu, tiada impak kepada hasil kerajaan negeri dan pelabur tidak melihat industri perjudian sebagai penting di Kedah yang mana majoriti penduduknya adalah beragama Islam.”
Sebelum ini, Menteri Besar Kedah, Muhammad Sanusi Md Nor mengumumkan penutupan operasi premis judi di seluruh negeri itu bermula Januari 2023 selepas kerajaan negeri memutuskan untuk tidak memperbaharui lesen operasi.
Langkah ini mengikut jejak daripada Kelantan dan Terengganu, manakala Perlis masih belum membuat keputusan untuk melaksanakan tindakan sama.
Keputusan itu mengundang reaksi bercampur dalam kalangan masyarakat yang mana golongan Islam terutamanya amat menyambut baik tindakan itu.
Bagaimanapun terdapat juga reaksi negatif daripada beberapa pihak termasuk parti DAP yang memohon supaya kerajaan negeri mempertimbangkan keputusan tersebut.
Menurut setiausaha DAP negeri itu, Teh Swee Leong, tindakan kerajaan negeri dijangka akan memberi lebih banyak masalah kepada masyarakat kerana ia mampu menggalakkan aktiviti perjudian haram.
Menjawab kepada ulasan ini, Sansusi dalam kenyataan terbarunya kekal dengan pendirian untuk hentikan operasi judi dan loteri di negeri itu meskipun ia mampu meraih jutaan ringgit.
Mengulas daripada aspek agama, Mufti Negeri Sembilan Mohd Yusof Ahmad berkata, tindakan itu adalah tepat dengan ajaran agama yang wajib dilaksanakan pemimpin Islam.
"Ya wajib. Ini bererti pemerintah wajib berhenti menguruskan perbuatan yang ditegah dalam agama Islam," katanya kepada MalaysiaNow.
Ditanya sama ada tindakan itu ibarat melanggar hak orang bukan Islam, beliau menjawab "Allah tidak menjadikan perkara haram sebagai hak kepada sesiapa pun".


MCMC pertimbang tindakan kawal selia terhadap Awesome Broadcasting

Suruhanjaya Komunikasi dan Multimedia Malaysia (MCMC) sedang mempertimbangkan tindakan kawal selia ke atas pihak Awesome Broadcasting Sdn Bhd (ABSB) susulan kemungkinan pelanggaran Seksyen 36 Akta Komunikasi dan Multimedia (AKM) 1998.
MCMC dalam kenyataan hari ini memaklumkan sebarang operasi penyiaran oleh stesen televisyen harus mematuhi peraturan dan syarat lesen yang ditetapkan di dalam Lesen Individu Pemberi Perkhidmatan Aplikasi Kandungan CASP (I).
"MCMC memandang serius berhubung pematuhan pelesenan dan komited memastikan tahap pematuhan para pemegang Lesen CASP (I).
"Kegagalan untuk berbuat demikian adalah merupakan satu kesalahan serius dan boleh dikenakan tindakan yang sewajarnya mengikut peruntukan undang-undang sedia ada," menurut MCMC.
Pada 21 Februari lepas, MCMC dilaporkan membuka satu kertas siasatan terhadap saluran televisyen tempatan, Awesome TV, susulan laporan berita yang mendakwa bilangan penjawat awam bakal dikurangkan.
Siasatan dibuka di bawah Seksyen 206 AKM 1998 iaitu kegagalan mematuhi syarat lesen.


Wartawan Iran dedah kematian Mahsa Amini ditangkap

Seorang wartawan Iran Niloofar Hamedi, yang banyak melaporkan isu hak wanita, biasanya terlepas daripada sebarang tindakan sejak bertahun lamanya - namun, hari dia mengambil gambar ibu bapa Mahsa Amini berpelukan di hospital Tehran di mana anak perempuan mereka koma, nasibnya berubah.
Gambar yang disiarkan Hamedi di Twitter pada 16 September, menjadi petanda pertama bahawa banyak perkara yang tidak kena berhubung Amini yang berusia 22 tahun itu selepas penahanannya selama tiga hari sebelum itu oleh polis moral Iran kerana pakaiannya dianggap tidak sesuai.
Kematian Amini akhirnya mencetuskan gelombang protes besar-besaran di seluruh Iran yang masih berterusan hampir tiga minggu di seluruh negara itu, walaupun kerajaan mengambil tindakan keras terhadap penunjuk perasaan.
Gambar ibu bapa Amini itu juga menjadi antara salah satu ciapan terakhir Hamedi, yang merupakan wartawan agensi berita Sharq, sebelum ditangkap beberapa hari kemudian dan akaun Twitternya disekat.
“Pagi ini, ejen risikan menyerbu rumah anak guam saya Niloofar Hamedi. Dia ditangkap sementara rumahnya digeledah, dan barang-barangnya dirampas,” kata peguam Hamedi, Mohammad Ali Kamfirouzi dalam satu ciapan Twitter pada 22 September lalu.
Katanya, Hamedi juga masih belum didakwa dan ditahan di penjara Evin, Iran.
Iran menghadapi cabaran paling getir sejak republik itu ditubuhkan selepas revolusi 1979, di mana pihak berkuasa telah menggunakan kekerasan untuk menyekat tunjuk perasaan terbesar pernah disaksikan di negara itu sejak republik Islam itu ditubuhkan.
Menurut kumpulan hak asasi, sekurang-kurangnya, 185 orang termasuk 19 kanak-kanak bawah umur, telah terkorban, sementara ratusan lain cedera dan ribuan yang ditangkap oleh pasukan keselamatan.
Kerajaan Iran berkata lebih 20 anggota pasukan keselamatan telah terbunuh dan ia akan menyiasat kematian orang awam.


Pelajar sekolah di China dapatkan bantuan ChatGPT siapkan tugasan

Pelajar sekolah di China mula beralih kepada platform kecerdasan buatan (AI), ChatGPT untuk mengurangkan masa menyiapkan kerja rumah – memecahkan "Great Firewall" negara untuk menulis laporan dan meningkatkan penguasaan bahasa asing mereka.
Dengan keupayaannya untuk menghasilkan karangan gred A, puisi dan kod pengaturcaraan dalam beberapa saat, ChatGPT mencetuskan lonjakan global dalam dunia teknologi kecerdasan buatan.
Bagaimanapun, ia juga menimbulkan kebimbangan daripada guru, mengenai kemungkinan penipuan dan plagiarisme.
Di China, di mana perkhidmatan itu tidak tersedia tanpa rangkaian peribadi maya (VPN), beberapa pelajar memberitahu AFP bahawa mereka menggunakannya untuk menulis esei, menyelesaikan masalah sains dan matematik serta menjana kod komputer.
Esther Chen yang berusia 11 tahun berkata ChatGPT membantu mengurangkan separuh masa dia belajar di rumah, manakala kakaknya Nicole menggunakannya untuk belajar bahasa Inggeris.
Esther, yang bersekolah di institusi pendidikan berdaya saing di bandar raya Shenzhen, berkata dia pernah menghabiskan empat hingga lima jam setiap hari untuk menyiapkan kerja rumah.
"Ibu saya akan berjaga sehingga saya menyelesaikan semua kerja rumah dan kami akan terus bergaduh," katanya.
"Sekarang, ChatGPT membantu saya melakukan penyelidikan dengan cepat."
Beberapa pelajar memberitahu AFP bahawa mereka membeli nombor telefon asing dalam talian atau menggunakan VPN untuk memintas sekatan dan mengakses ChatGPT.
Satu peruncit membenarkan pengguna membeli nombor telefon AS dengan hanya 5.5 yuan (RM3.56), manakala satu yang didaftarkan di India berharga kurang satu yuan.
Malah, bagi mereka yang tidak dapat mengaksesnya, AI Life pada aplikasi WeChat akan mengenakan caj satu yuan untuk bertanya kepada ChatGPT, begitu juga perkhidmatan lain.
Laporan AI
Media China bulan lalu melaporkan firma teknologi utama, termasuk Tencent Holdings dan pesaingnya Ant Group, diarahkan untuk menyekat akses kepada ChatGPT pada platform mereka, dan media kerajaan membidasnya sebagai alat untuk menyebarkan "propaganda politik asing".
Namun begitu ibu Esther, Wang Jingjing, berkata dia tidak bimbang dengan platform kecerdasan buatan itu.
"Kami menggunakan VPN selama bertahun-tahun. Kanak-kanak perempuan digalakkan untuk membaca secara meluas daripada sumber yang berbeza," katanya kepada AFP, sambil menambah dia lebih bimbang tentang plagiarisme dan sentiasa mengawasi anak perempuannya.
Esther menegaskan dia tidak menggunakan chatbot untuk membantunya menyiapkan kerja rumah, menunjuk kepada tugasan baru-baru ini di mana dia perlu menyelesaikan laporan mengenai novel "Hold up the Sky" oleh Liu Cixin, seorang penulis sci-fi Cina yang terkenal di seluruh dunia .
Dengan jadual mingguan yang penuh dengan latihan piano, berenang, catur dan gimnastik berirama, dia berkata dia tidak mempunyai masa untuk menghabiskan buku itu.
Sebaliknya, dia meminta ChatGPT memberinya ringkasan dan perenggan tentang watak dan tema utama, dan menulis laporan berdasarkan sumber itu.


Kerajaan sedia dengar keluhan, bantahan nelayan, kata PM berhubung projek tambak laut

Perdana Menteri Anwar Ibrahim berkata kerajaan sedia mendengar sebarang keluhan atau bantahan daripada nelayan tempatan berhubung projek Projek Tambakan Laut Selatan Pulau Pinang (PSI).
“Kalau mereka mahu kemukakan bantahan kita akan dengar dan kerajaan negeri juga akan berikan penjelasan,” katanya.
Beliau berkata demikian kepada pemberita selepas menunaikan solat Jumaat di Masjid Jaminul Ehsan, Kampung Kubu Gajah di Sungai Buloh, yang turut dihadiri Menteri Besar Selangor Amirudin Shari.
Perdana Menteri menegaskan projek PSI itu pada masa ini menerima kelulusan bersyarat daripada Laporan Penilaian Kesan Kepada Alam Sekeliling (EIA).
“EIA meluluskan pada prinsipnya dengan 71 syarat. Jadi kita telitilah. Saya dah kemukakan beberapa kebimbangan terutama (bagi) pihak nelayan dan penduduk setempat yang berbilang kaum dan biarkan proses ini berjalan,” katanya.
Sebelum ini Persatuan Nelayan Pulau Pinang (PEN Mutiara) melahirkan rasa kecewa dan mendakwa usaha mereka untuk berjumpa Perdana Menteri bagi membincangkan isu PSI ‘tidak dilayan'.
Projek penambakan laut secara besar-besaran itu mendapat bantahan nelayan tempatan di situ yang mendakwa bakal terjejas sumber pendapatan dan hasil laut mereka.
Terdahulu, Ketua Menteri Pulau Pinang Chow Kon Yeow mengumumkan PSI mendapat kelulusan EIA daripada JAS Putrajaya bertarikh 11 April lepas, dengan 71 syarat yang perlu dipenuhi.
Chow berkata laporan EIA yang diluluskan itu akan dimuat naik dalam laman sesawang Penang Infrastructure Corporation (PIC) untuk bacaan umum.
PSI membabitkan pembangunan tiga pulau buatan dengan keluasan 1,700 hektar di perairan Permatang Damar Laut, dekat Bayan Lepas.


KWSP benarkan pengeluaran sehingga RM60,000 daripada Akaun 1 melalui skim i-Sinar

Kumpulan Wang Simpanan Pekerja (KWSP) hari ini mengumumkan skim i-Sinar, membenarkan pengeluaran wang dalam Akaun 1 untuk pencarum yang terjejas akibat pandemik Covid-19.KWSP berkata skim itu akan memberi manfaat kepada dua juta pencarum dengan anggaran dana berjumlah RM14 bilion.“Secara umum, ahli yang layak boleh mengakses 10 peratus daripada amaun simpanan mereka dalam Akaun 1, tertakluk kepada baki minimum RM100,” kata KWSP dalam satu kenyataan hari ini.Menurut kenyataan itu, bagi pencarum dengan baki RM90,000 ke bawah dalam Akaun 1, mereka mempunyai akses kepada amaun sehingga RM9,000 dengan pengeluaran pertama sehingga RM4,000.Sementara bagi pencarum dengan baki RM90,000 ke atas dalam Akaun 1 pula, jumlah maksimum yang boleh dikeluarkan adalah RM60,000 dengan pengeluaran pertama sehingga RM10,000.“Secara umum, ahli yang layak boleh mengakses 10 peratus daripada amaun simpanan mereka dalam Akaun 1, tertakluk kepada baki minimum RM100,” kata KWSP dalam satu kenyataan hari ini.KWSP berkata, pengeluaran akan dibuat secara berkala sehingga enam bulan dan ahli yang layak merangkumi mereka yang hilang kerja, diberi cuti tanpa gaji atau tiada sumber pendapatan.Menurut kenyataan itu, pencarum boleh mula membuat permohonan Disember ini, dengan pengeluaran pertama bermula Januari 2021 dan berbeza dengan skim i-Lestari, pemohon i-Sinar perlu menggantikan semula wang yang dikeluarkan menerusi caruman pada masa akan datang.“Caruman baru akan dikreditkan 100 peratus ke dalam Akaun 1 sehingga amaun pendahuluan yang diterima digantikan semula.“Selepas itu, caruman akan kembali ke kadar pecahan asal iaitu 70 peratus bagi Akaun 1 dan 30 peratus bagi Akaun 2,” kata kenyataan itu dan menambah KWSP menggalakkan pencarum yang ingin membuat permohonan mendapatkan nasihat kewangan daripada pihaknya atau Agensi Kaunseling dan Pengurusan Kredit (AKPK), untuk menentukan jumlah yang ingin dikeluarkan.


Covid-19 pecah rekod lagi, 2,593 kes baru dilaporkan

Sebanyak 2,593 kes baru Covid-19 dikesan hari ini termasuk empat jangkitan import, menjadikan angka keseluruhan penularan dalam negara berjumlah 125,438 kata Ketua Pengarah Kesihatan Dr Noor Hisham Abdullah.Katanya, sebanyak 1,129 pesakit pulih dan dibenarkan pulang, menjadikan jumlah keseluruhan angka sembuh 100,578 kes atau 80.2%.“Selangor melaporkan kes harian tertinggi iaitu sebanyak 965 kes atau 37.2%, diikuti Johor sebanyak 571 kes (22%) dan Sabah 405 kes (15.6%),” katanya dalam satu kenyataan.Noor Hisham berkata terdapat 13 lagi kluster baru dikesan membabitkan negeri Selangor, Johor, Sabah, Kuala Lumpur, Melaka dan Negeri Sembilan.Katanya empat kluster dikesan di Johor melibatkan Kluster Firma dengan 45 kes positif, Kluster Persiaran Teknologi (25 kes), Kluster Bersepadu (21 kes) dan Kluster Jalan Padu (17 kes).“Tiga lagi kluster dikesan di Selangor iaitu Kluster Dataran Utas (66 kes), Kluster Casa Permai (109 kes) dan Kluster Medan Jasa (64 kes),” katanya.Tambahnya baki enam lagi kluster termasuk tiga dilaporkan di Kuala Lumpur (Kluster Ikan Emas, Kluster Kayuh, Kluster Jalan Seputeh); masing-masing satu di Negeri Sembilan (Kluster Tasik Utama); Sabah (Kluster Kampung Pitas) dan Melaka (Kluster Anak Air).Katanya, kes aktif dengan kebolehjangkitan pula berjumlah 24,347.“Daripada jumlah itu 141 pesakit di tempatkan di Unit Rawatan Rapi termasuk 67 memerlukan bantuan alat pernafasan,” katanya.Dukacita dimaklumkan terdapat empat lagi kematian dilaporkan, menjadikan jumlah mangsa yang maut meningkat kepada 513 orang.“Dua kes kematian dilaporkan di Sabah, masing-masing satu di Selangor dan satu di Kuala Lumpur”.


Kumpulan majikan rayu kali kedua supaya kerajaan buka semula sektor perniagaan

Persekutuan Majikan-Majikan Malaysia (MEF) hari ini sekali lagi merayu supaya kerajaan membuka semula sektor perniagaan, mengatakan syarikat lebih sanggup menguruskan Covid-19 dan vaksinasi daripada menangani masalah ekonomi yang tidak dapat diperbaiki.Presiden MEF, Syed Hussain Syed Husman berkata, semakin lama “lockdown” dikuatkuasakan, semakin banyak perniagaan terpaksa ditutup.Katanya, perkara ini boleh mengakibatkan lebih banyak pekerja kehilangan pekerjaan selain akan terus merosakkan ekonomi.“MEF merayu supaya kerajaan membuka semula semua sektor perniagaan dengan penerapan SOP yang katat dan hukuman berat.“Majikan memerlukan ruang bernafas untuk terus meneruskan perniagaan dan kehidupan,” katanyaPada 23 Jun lalu, MEF berkata harus ada “keseimbangan yang wajar” antara menyelamatkan nyawa dan mata pencarian.Syed Hussain turut berkata sekatan pergerakan penuh dan kekeliruan terhadap SOP telah “membunuh perniagaan” apabila banyak PKS dan perniagaan mikro terjejas teruk.Sekatan pergerakan penuh yang telah dilaksanakan bermula 1 Jun lalu.Pada awalnya, ia dijadualkan berakhir pada 14 Jun namun dilanjutkan hingga 28 Jun depan berikutan trend peningkatan kes Covid-19 yang kekal tinggi.Dalam kenyataannya hari ini, Syed berkata syarikat-syarikat “setiap hari menempuh kegagalan” dengan ribuan orang berada di ambang kemuflisan.“Ini adalah hakikatnya dan tekanan yang dihadapi perniagaan kini sudah mencapai tahap titik didih,” katanya.Beliau berkata MEF menghargai usaha kerajaan untuk melakukan ujian dan vaksinasi secara besar-besaran dan mengakui bahawa wabak itu telah menimbulkan malapetaka tidak hanya di Malaysia bahkan di seluruh dunia.Namun, beliau menambah bahawa strategi sekatan pergerakan penuh harus dihentikan kerana tidak efektif.“Tidak ada penyelesaian mudah, namun ketika strategi yang kita laksanakan tidak berhasil, kita harus segera cari jalan lain agar kita tidak terus menderita.“Mengikut strategi yang sama untuk jangka waktu yang panjang tidak akan membuahkan hasilnya,” katanya.Beliau turut menambah “rakyat di jalanan” perlu meneruskan kehidupan, Syed Hussain berkata perniagaan “lebih sanggup menguruskan wabak Covid-19 dan vaksinasi daripada dibebani dengan masalah besar lain ekonomi yang tidak dapat diperbaiki sehingga memberi kesan sosial “.“Kita boleh hidup dengan SOP tetapi kelangsungan hidup dan kesejahteraan kehidupan mesti diutamakan.”


Umno bakal tanding 42 kerusi pada PRN Johor

Umno mengumumkan akan bertanding sekurang-kurangnya 42 dari 56 kerusi pada Pilihan Raya Negeri (PRN) Johor akan datang.Menurut laporan AstroAwani, Timbalan Presiden Umno Mohamad Hasan berkata, perbincangan mengenai kerusi yang akan ditandingi parti tersebut masih belum diadakan, namun itu sasaran parti setakat itu.“Kita lihat minimum 42 kerusi, untuk Umno sahaja, 42 kerusi daripada 56,” katanya ketika ditemui di Mahkamah Tinggi selepas menghadiri perbicaraan kes rasuah melibatkan Presiden Umno Ahmad Zahid Hamidi.Mohamad turut berkata Umno akan memberikan tumpuan kepada pengundi muda.“Johor memiliki lebih 700,000 pengundi baru. Semua orang perlu bekerja keras termasuk Umno.“Ini bukan kerja mudah untuk Umno. Kita tak tahu apa yang akan berlaku,” ujarnya.Dewan Undangan Negeri (DUN) Johor dibubarkan pada 22 Januari lalu selepas mendapat perkenan Sultan Ibrahim Sultan Iskandar.PRN Johor yang akan diadakan merupakan PRN keempat dilaksanakan dalam negara sejak pandemik Covid-19 melanda negara.Ketika ini, secara keseluruhannya, BN memegang 28 kerusi yang terdiri dari Umno (14), Bersatu (11) dan PAS (satu), sementara Pakatan Harapan (PH) memegang 27 kerusi yang terdiri dari DAP (14), PKR (tujuh) dan Amanah (enam).PRN yang bakal diadakan di Johor kali ini menyusuli PRN Sarawak pada Disember tahun lalu di mana ia dimenangi Gabungan Parti Sarawak dengan meraih 76 dari 82 kerusi DUN Sarawak yang dipertandingkan.Sebelumnya, PRN Melaka turut diadakan di mana ia menjadi PRN pertama dilaksanakan selepas perintah darurat ditarik semula.Pada PRN Melaka, BN memenangi 21 dari 28 kerusi DUN.Sementara PH hanya memenangi lima kerusi manakala Perikatan Nasional (PN) hanya memenangi dua kerusi.


11.6% kanak-kanak lengkap divaksinasi, 39.8% terima dos pertama

Sebanyak 412,026 kanak-kanak berusia antara lima dan 11 tahun atau 11.6 peratus telah melengkapkan vaksinasi mereka di bawah Program Imunisasi Kanak-Kanak COVID-19 Kebangsaan (PICKids) setakat semalam.Berdasarkan laman web CovidNow, sebanyak 1,412,867 kanak-kanak dalam kumpulan sama atau 39.8% telah menerima sekurang-kurangnya satu dos vaksin.Bagi remaja berumur 12 hingga 17 tahun pula, sejumlah 2,873,414 individu atau 92.4% telah menerima vaksinasi lengkap manakala 2,974,984 individu atau 95.7% telah menerima sekurang-kurangnya satu dos vaksin.Sementara itu, bagi populasi dewasa pula, sebanyak 15,974,034 individu atau 67.9% telah menerima suntikan dos penggalak manakala 22,960,906 atau 97.6% telah lengkap menerima dua dos vaksin dan 23,238,026 atau 98.8% telah menerima sekurang-kurangnya satu dos suntikan.Sebanyak 60,184 dos vaksin Covid-19 harian telah diberikan semalam melibatkan 11,268 dos pertama, 45,359 dos kedua dan 3,557 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 69,633,398.Sementara itu, menurut portal GitHub KKM, 12 kematian akibat COVID-19 dilaporkan di seluruh negara dengan Kedah mencatat jumlah tertinggi iaitu empat kes diikuti Pulau Pinang dengan tiga kes, Sarawak (dua kes) dan satu kes masing-masing di Melaka, Perak dan Selangor.


Rosmah tarik balik tuntutan terhadap rantai tangan berlian bernilai AS$220,500

Rosmah Mansor hari ini menarik balik tuntutannya terhadap rantai tangan emas putih bertatahkan berlian bernilai AS$220,500 yang kini disimpan dalam bilik kebal Bank Negara Malaysia (BNM).Perkara itu dimaklumkan peguamnya, Azamuddin Abd Aziz semasa pengurusan kes di hadapan hakim Mahkamah Tinggi Muhammad Jamil Hussin.“Anak guam kami tidak mahu lagi meneruskan tuntutan terhadap item (rantai tangan emas putih) tersebut,” kata peguam itu.Peguam David Gurupatham, yang mewakili syarikat barang kemas Lubnan, Global Royalty Trading SAL turut mengesahkan bahawa isteri bekas perdana menteri Najib Razak itu tidak mahu menuntut rantai tangan tersebut.Katanya dengan penarikan balik tuntutan oleh Rosmah, ia telah menjimatkan masa dan kos semua pihak-pihak yang terlibat dalam kes ini.Selain Rosmah, Global Royalty turut membuat tuntutan terhadap rantai tangan berkenaan.Barang kemas itu adalah antara pelbagai barangan yang dirampas polis dari premis milik Obyu Holdings Sdn Bhd di Pavilion Residences pada Mei 2018, yang didakwa ada kaitan dengan skandal kewangan 1Malaysia Development Berhad (1MDB).Sementara itu, peguam Syazwani Mohd Zawawi yang mewakili Najib berkata pihaknya telah menghantar satu representasi kepada pihak pendakwaan pada 26 Mei lepas berhubung tuntutan Najib, selaku pihak ketiga terhadap tujuh utas jam tangan yang dituntut sebelum ini, namun masih belum menerima maklum balas berkenaan representasi tersebut. Timbalan pendakwa raya Faten Hadni Khairuddin berkata Jabatan Peguam Negara (AGC) telah menerima representasi itu dan ia masih dikaji selain akan memaklumkan kepada mahkamah sekiranya terdapat perkembangan berhubung perkara tersebut.Terdahulu, Faten Hadni memohon untuk meminda senarai harta dalam notis usul pelucuthakan harta iaitu 2,436 unit barang kemas, tujuh utas jam tangan dan 29 unit beg tangan yang mana kesemua barangan itu disita di kondominium milik Obyu Holdings di Pavilion Residences pada 17 Mei 2018.“Pihak kami menghujahkan bahawa permohonan meminda notis usul ini tidak memperjudiskan mana-mana pihak dan dibuat sejajar dengan peruntukan undang-undang,” katanya.Muhammad Jamil membenarkan permohonan pindaan notis usul itu dan menetapkan 26 dan 27 September ini bagi pendengaran permohonan pihak pendakwaan untuk melucut hak harta-harta tersebut.Pada 2019, pihak pendakwaan memfailkan permohonan pelucuthakan pelbagai barangan dirampas termasuk 11,991 barang kemas, 401 utas jam tangan dan 16 aksesori jam tangan, 234 pasang cermin mata dan 306 beg tangan serta wang tunai pelbagai denominasi berjumlah RM114,164,39.


18.6% populasi kanak-kanak terima dos pertama vaksin

Sebanyak 661,752 individu atau 18.6% populasi kanak-kanak berusia lima hingga 11 tahun di Malaysia telah menerima dos pertama vaksin Covid-19 mereka melalui Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan data menerusi laman web CovidNow, sejumlah 14,274,843 individu atau 60.7% populasi dewasa di negara ini telah menerima dos penggalak Covid-19 dan seramai 22,946,057 atau 97.5% telah melengkapkan vaksinasi mereka, manakala 23,224,993 atau 98.7% telah menerima sekurang-kurangnya satu dos vaksin.Bagi remaja berusia 12 hingga 17 tahun pula, sebanyak 2,799,485 individu atau 90.0% daripada populasi itu telah melengkapkan vaksinasi mereka, manakala 2,889,543 atau 92.9% telah menerima sekurang-kurangnya satu dos vaksin.Vaksinasi harian semalam menyaksikan 143,749 dos vaksin diberikan meliputi 47,876 dos pertama, 493 dos kedua dan 95,380 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 66,589,636.Sementara itu, menurut portal GitHub KKM, 55 kes kematian akibat Covid-19 direkodkan semalam dengan Selangor melaporkan 10 kes, diikuti Sabah (9), Johor (8), Perak (7), masing-masing empat kes di Kedah, Melaka dan Pahang, masing-masing tiga kes di Pulau Pinang dan Kuala Lumpur, manakala satu kes direkodkan masing-masing di Kelantan, Negeri Sembilan dan Perlis.


Calon PKR pertahan tidak butirkan simpanan tunai, aset lebih RM60 juta

Calon Pakatan Harapan (PH) yang bertanding di kerusi Parlimen Sungai Buloh, Ramanan Ramakrishnan hari ini mempertahankan tindakannya untuk tidak meletakkan butiran secara terperinci selepas mengisytiharkan aset berjumlah RM63.5 juta.
Bekas pemimpin MIC yang dipilih menggantikan peguam veteran PKR R Sivarasa itu merasakan tiada sebab untuk meletakkan butiran terperinci mengenai aset-asetnya, dan mengatakan nilai asetnya sudah diketahui umum.
“Saya ingat tiada siapa pun nak tahu berapa cincin saya ada, berapa kasut saya ada, berapa rantai emas saya ada.
“Itu bukan (apa) yang dia nak tahu,” kata Ramanan ketika ditemui di program ziarah penduduk di Kampung Melayu Subang.
Sebelum ini, dokumen pengisytiharan aset dipaparkan di laman sesawang PKR, menyenaraikan harta yang dimilikinya mengikut kategori termasuk tunai lebih RM23 juta dan barang kemas bernilai RM4 juta.
Beliau juga senaraikan jumlah hartanah yang dimiliki berjumlah RM27 juta, RM8.6 juta bagi kategori kenderaan serta pemilikan saham dan insurans bernilai RM3.5 juta, menjadikan aset bersih dimiliki berjumlah RM63.5 juta selepas menolak RM2.5 juta hutang pinjaman rumah, kereta dan baki kad kredit.
Bagaimanapun, ruangan mengisi pecahan aset yang dimiliki ditinggalkan kosong sebaliknya hanya terdapat garisan hitam yang terus menunjuk ke arah jumlah keseluruhan, menyebabkan jumlah tunai yang dimiliki dalam bank akaun atau Kumpulan Wang Simpanan Pekerja (KWSP).
Pengisytiharan aset Ramanan dibuat selepas pengisytiharan aset Timbalan Presiden PKR Rafizi Ramli, yang mana beliau turut berkongsikan saham syarikat yang dikaitkan dengan PKR, Invoke Solutions yang dianggarkan bernilai RM17 juta.
Ramanan juga menolak dakwaan pengisytiharan asetnya kurang telus dan turut mencabar pesaing politiknya mengisytiharkan aset masing-masing.
“Kita bukan tengah buat audit di sini. Tetapi yang lebih penting daripada itu, pihak lawan saya tak nak buat.
“Tapi tiada orang nak tanya. Bagi saya itu yang kelakar,” katanya.


Singapura akan laksana 2 lagi hukuman mati minggu depan

Singapura menjadualkan dua lagi pelaksanaan hukuman mati terhadap banduan bilik yang disabitkan kesalahan dadah pada 2 Ogos depan, menjadikan jumlah notis hukuman yang dikeluarkan tahun ini sebanyak 12.
Aktivis anti hukuman mati Kirsten Han berkata salah seorang daripada banduan tersebut adalah warga Singapura berusia 40-an sementara seorang lagi adalah warga Malaysia berusia 30-an.
Mereka berdua merupakan sebahagian daripada plaintif yang memfailkan saman berkait diskriminasi kaum terhadap kerajaan Singapura berhubung pendakwaan yang membawa hukuman mati ke atas mereka.
Setakat ini, Singapura menggantung dua daripada 17 plaintif dalam sama yang ditolak mahkamah tahun lalu.
Pada 22 Julai, Nazeri Lajim, 69, digantung sampai mati walaupun dia merayu pada saat akhir supaya diberikan masa untuk mengucapkan selamat tinggal kepada ahli keluarganya.
Dia dihukum mati pada 2017, lima tahun selepas ditahan bersama dua bungkusan mengandungi heroin di mana dia mengatakan ia adalah untuk kegunaan sendiri.
Semalam, seorang lagi lelaki menjalani hukuman sama menjadikan jumlah keseluruhan pelaksanaan hukuman mati di Singapura setakat ini sebanyak enam kali.
Lelaki Melayu itu merupakan warga Singapura berusia 49 tahun dan ditahan pada 2015 kerana menyeludup ganja.
Singapura dikecam hebat komuniti tempatan dan antarabangsa kerana meneruskan hukuman mati, yang didakwa sebagai pencegah jenayah dadah yang berkesan di republik.
Namun jumlah warga Singapura yang menentang hukuman itu dilihat semakin ramai selain beberapa tunjuk perasaan turut dijalan bagi menggesa pemansuhan hukuman mati.
Pengkritik turut mengatakan kebanyakan mereka yang dihukum mati di bawah undang-undang dadah Singapura adalah keldai dadah yang berasal daripada keluarga miskini, sementara dalang utama yang mengupah mereka terus bebas.


PKP di 7 negeri dilanjutkan seminggu hingga 4 Februari

Perintah Kawalan Pergerakan (PKP) bagi tujuh negeri seperti Pulau Pinang, Selangor, Sabah, Wilayah Persekutuan (Kuala Lumpur, Putrajaya, Labuan), Johor, Melaka dan Kelantan yang seharusnya tamat pada 26 Januari, dilanjutkan sehingga 4 Februari, kata Ismail Sabri Yaakob.Menteri kanan (kluster keselamatan) itu berkata keputusan itu dibuat berdasarkan penilaian risiko dan nasihat Kementerian Kesihatan (KKM) selepas kesemua negeri berkenaan masih menunjukkan trend peningkatan kes positif harian Covid-19.Susulan pelanjutan tempoh berkenaan, tarikh tamat kesemua negeri yang dikenakan PKP kini adalah sama, kata Ismail Sabri yang juga menteri pertahanan pada sidang media mengenai perkembangan PKP, hari ini.Kelantan dikenakan PKP bermula 16 Januari lalu, manakala Pahang, Perak, Negeri Sembilan, Kedah dan Terengganu hanya akan berkuat kuasa esok.Semua negeri akan tamat PKP pada 4 Februari.


Mana formula ‘raja formula’, PN selar Rafizi

Ahli Parlimen Masjid Tanah (Bersatu) Mas Ermieyati Samsudin meminta kerajaan campuran mempertimbangkan pengeluaran wang Kumpulan Wang Simpanan Pekerja (KWSP) meskipun sudah dinyatakan tidak akan dibenarkan pengeluarannya pada minggu lalu.
Katanya, bersesuaian dengan idea Malaysia Madani yang mengutamakan nilai “ihsan” dalam pentadbiran, kerajaan perlu mempertimbangkan kembali permohonan pencarum yang semakin dihimpit dengan masalah kewangan dalam kehidupan seharian.
Atas sebab itu, kata Ermieyati, kerajaan yang mengatakan dirinya mempunyai “ihsan” seharusnya membantu golongan itu dengan mempertimbangkan semula pengeluaran KWSP secara bersasar.
“Dan kalau kita nak tunggu formula daripada raja formula, kata tak sampai sebulan pembangkang akan terduduk.
“Ni sampai nak masuk dua bulan, tak dapat lagi formula daripada raja formula sebagaimana yang telah pun dijanjikan,” katanya semasa membahas titah Yang di-Pertuan Agong Sultan Abdullah Sultan Ahmad Shah di Dewan Rakyat, hari ini.
Tanpa menamakan mana-mana pihak, beliau dipercayai merujuk kepada Menteri Ekonomi Rafizi Ramli yang sebelum ini dilaporkan berkata pihak yang mempertikaikan formulanya berhubung penawaran dan permintaan barangan dari Perikatan Nasional (PN) akan “terduduk”.
Mengulas lanjut, Ermieyati menggesa Perdana Menteri Anwar Ibrahim secara konsisten peduli tentang permasalahan rakyat sepertimana ketika beliau menjadi ketua pembangkang.


Lantikan TPM selari titah Agong bagi tadbir urus yang stabil

Setelah lebih setahun berlalu, Kabinet kerajaan Persekutuan yang dibentuk pada 10 Mac 2020 akhirnya dibuat sedikit rombakan pada 7 Julai lalu melalui lantikan Ismail Sabri Yaakob sebagai timbalan perdana menteri dan Hishammuddin Hussein selaku menteri kanan yang turut mengetuai kluster keselamatan yang sebelum ini diketuai Ismail Sabri.Rombakan ini, walaupun kecil, sebenarnya memberi kesan yang besar ke atas keutuhan kedudukan kerajaan Persekutuan kerana ia dilihat selari dengan titah Yang di-Pertuan Agong sebelum ini supaya perlu adanya pentadbiran kerajaan yang stabil dan kukuh serta berupaya berfungsi dengan efektif dalam menangani wabak Covid-19 dan memulihkan ekonomi negara.Rombakan ini juga dibuat tatkala ketidakpuasan hati di kalangan sesetengah pemimpin Umno agak memuncak mengenai layanan tidak adil yang diberikan oleh Bersatu kepada Umno di dalam kerajaan, di mana ia turut diperkatakan oleh Setiausaha Agung Umno, Ahmad Maslan, di dalam forum bertajuk “Kenapa Melayu Tolak Bersatu?” pada 4 Januari lalu.Mengikut Ahmad Maslan, antara punca berlaku pergaduhan sama sendiri ialah kerana perkongsian kuasa itu tidak diberikan dengan adil di mana disebutkan betapa Umno sebagai parti tunjang dengan 39 ahli Parlimen, bercampur dengan 4 ahli Parlimen BN lain, adalah majoriti di dalam kerajaan, tetapi “yang menjadi majoriti ini timbalan perdana menteri pun tidak dapat”.Sebab itulah walaupun ada spekulasi yang berlegar bahawa lantikan Ismail dan Hishammuddin ini tidak diterima baik oleh sesetengah pihak di dalam Umno, mesyuarat Majlis Tertinggi Umno pada 7 Julai lalu langsung tidak mempertikaikannya, apatah lagi untuk mengenakan tindakan tatatertib ke atas mereka, malah sebaliknya lantikan ini mendapat restu.Sudah pastilah rombakan ini mampu memperkuatkan kedudukan kerajaan di dalam erti kata ia boleh meredakan ketegangan yang berlaku di kalangan pemimpin Umno di mana jawatan kedua tertinggi kerajaan ini pastinya akan memberikan lebih banyak ruang untuk mereka bergerak cergas di dalam kerajaan di samping menyenyapkan tentangan ahli-ahli bawahan.Lantikan Ismail Sabri sukar untuk dipertikaikan lantaran beliau merupakan pemimpin Umno terkanan dari segi senioriti dalam Kabinet, iaitu selaku naib presiden Umno, pernah menjadi Ketua Pembangkang di Parlimen, mempunyai kelulusan akademik yang baik dalam bidang undang-undang dan menunjukkan prestasi yang cemerlang selaku Menteri Kanan.Walau apa sekalipun reaksi ke atasnya, rombakan Kabinet pada pertengahan penggal adalah satu perkara yang amat baik bagi menggambarkan betapa kerajaan adalah bersikap responsif terhadap maklum-balas semua pihak, khususnya rakyat, ke atas Menteri-Menterinya dan betapa kerajaan mempunyai keseriusan untuk memperbaiki prestasinya dari masa ke semasa.Adalah diharapkan agar akan ada rombakan yang lebih besar dibuat di peringkat Kerajaan Persekutuan, malah di peringkat Kerajaan Negeri juga, selepas ini kerana rombakan ke atas komposisi jemaah menteri dan majlis mesyuarat kerajaan negeri pada pertengahan penggal pemerintahan adalah amat bersesuaian dengan prinsip urustadbir baik (good governance).Terdapat sekurang-kurangnya 10 faktor yang mewajarkan rombakan begini dibuat:(1) Ia akan menjadikan kerajaan persekutuan dan Kerajaan Negeri kelihatan lebih telus dan lebih responsif dengan kehendak dan kritikan daripada rakyat.(2) Ia akan menyerlahkan kerajaan persekutuan dan Kerajaan Negeri dengan imej kerajaan yang sentiasa berusaha memperbaiki segala kelemahan yang ada.(3) Ia akan memastikan setiap ahli jemaah menteri dan majlis mesyuarat kerajaan negeri sentiasa mengambil berat mengenai prestasi perkhidmatan mereka.(4) Ia akan mewujudkan persaingan sihat di antara ahli-ahli jemaah menteri dan majlis mesyuarat kerajaan negeri untuk bersaing di dalam membuat kebaikan.(5) Ia akan mengecilkan ruang untuk mana-mana ahli jemaah menteri dan majlis mesyuarat kerajaan negeri terlibat dalam perkara mungkar seperti rasuah.(6) Ia akan menyebabkan ahli-ahli jemaah menteri dan majlis mesyuarat kerajaan negeri tidak menganggap mereka istimewa dan jawatan itu milik mutlak mereka.(7) Ia akan membuka ruang kepada ahli Parlimen dan ahli Dewan Undangan Negeri biasa lain, khususnya yang lebih muda, untuk menonjolkan bakat mereka.(8) Ia akan mengurangkan pergantungan kerajaan persekutuan dan kerajaan negeri kepada individu dan lebih kepada menojolkan idea-idea dan dasar-dasar.(9) Ia akan menjadikan sesebuah portfolio yang ada tidak kaku dan beku sebaliknya sentiasa segar dan malar dengan idea-idea dan dasar-dasar yang lebih terkini.(10) Ia akan membolehkan mana-mana portfolio yang tidak perlu dihapuskan, dipecahkan atau digabungkan untuk meningkatkan keberkesanan kerajaan.Sekiranya lantikan ahli-ahli Jemaah Menteri dan Majlis Mesyuarat Kerajaan Negeri dapat dibuat secara berkala sepertimana pernah dibuat oleh Kerajaan-Kerajaan Negeri Perlis dan Pahang atau rombakan dapat dibuat secara berkala dijangkakan ia tidak akan mendatangkan apa-apa implikasi negatif kepada kerajaan berbanding implikasi positif yang akan diperolehi.Sepertimana yang dititahkan oleh Yang di-Pertuan Agong sewaktu menjadi pemangku Raja Pahang pada 15 Mei 2018, lantikan ahli-ahli majlis mesyuarat kerajaan negeri untuk tempoh selama dua tahun sahaja akan berupaya untuk memastikan pihak-pihak yang dilantik sentiasa bekerja keras sekali gus mengelakkan mereka berada dalam keadaan selesa, lena dan leka.Perkiraan politik perlulah diambil kira dalam membuat rombakan ini, khususnya bila sesebuah kerajaan itu tidak dikuasai secara sendirian oleh sesebuah parti politik atau tidak mempunyai majoriti yang kukuh, tetapi jika kekuatan politik (political will) untuk memperbaiki prestasi dapat ditunjukkan dalam keadaan begini pastilah ia akan menghasilkan natijah yang terbaik.Kamarul Zaman Yusoff ialah timbalan presiden Pertubuhan Intelektual Negara (Pintar) dan setiausaha Pertubuhan Cendekiawan Negara (Cendekiawan).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


3 tentera Rusia maut terkena serpihan dron

Sebuah dron Ukraine ditembak jatuh berhampiran lapangan terbang tentera Engels di wilayah Saratov Rusia yang turut mengorbankan tiga tentera Rusia selepas terkena serpihan dron itu, lapor Sputnik.
"Pada 26 Disember, kira-kira 1.35 waktu Moscow pada 25 Disember, sebuah dron Ukraine ditembak jatuh pada altitud rendah ketika menghampiri lapangan terbang tentera Engels di wilayah Saratov.
"Serpihan dron itu telah menyebabkan petugas unit teknikal yang berada di lapangan terbang itu maut," menurut kenyataan Kementerian Pertahanan Rusia pada Isnin.
Peralatan penerbangan tidak mengalami kerosakan akibat kejadian itu.


Pengarah bersama Tenaganita meninggal dunia

Pengarah bersama Tenaganita, Aegile Fernandez, yang menghabiskan lebih dari lima dekad berkhidmat untuk komuniti, meninggal dunia pada usia 72 tahun hari ini.Keluarga Aegile berkata bahawa beliau meninggal dunia dengan tenang pada pukul 1.26 tengah hari tadi.“Aegile telah menjadi cahaya hangat memberikan keselesaan kepada banyak orang dan terus menerangi dalam perjuangan keadilan dan kesaksamaan.“Kami minta jika anda selesa, nyalakan lilin untuk Aegile hari ini. Yang penting, dia ingin anda meneruskan misi tegakkan keadilan, amal masyarakat, dan membuka hati kepada mereka yang lemah,” kata keluarganya dalam satu kenyataan.Aegile adalah adik perempuan aktivis hak asasi Irene Fernandez, yang meninggal dunia akibat kegagalan jantung pada 31 Mac 2014.


Anwar ke Arab Saudi selepas dapat kelulusan saat akhir untuk bertemu MBS?

Lebih banyak persoalan timbul ketika perdebatan berterusan susulan lawatan rasmi Anwar Ibrahim ke Arab Saudi, selepas seorang wartawan kanan mendakwa pegawai di kerajaan itu meluluskan pertemuan perdana menteri dengan pemerintah “de facto” Putera Mahkota Mohammed bin Salman.
Menulis dalam kolumnnya, Wong Chun Wai dari The Star memetik "sumber peringkat tinggi" sebagai berkata bahawa nota dari kedutaan Arab Saudi mengesahkan kepada Wisma Putra mengenai pertemuan dengan Mohammed, yang biasanya menjadi acara kemuncak dalam mana-mana lawatan ketua kerajaan asing ke negara itu.
"Kami menerima nota orang ketiga. Sudah tentu, kami tidak akan meneruskan tanpa itu," tulis Wong, memetik "sumber kanan".
Sumber itu juga dipetik sebagai berkata Anwar tidak mempunyai pilihan selain mengambil pengesahan saat akhir daripada Arab Saudi supaya tidak menyinggung perasaan mereka, membawa kepada kenyataan akhbar mengejut Wisma Putra yang mengumumkan lawatan rasmi itu.
"Keputusan pantas perlu dibuat dan PM memutuskan untuk meneruskannya," sumber itu dipetik oleh Wong, yang juga bersetuju bahawa lawatan itu ternyata "memalukan Anwar" walaupun "bukan satu pembaziran sepenuhnya".
Pendedahan itu hadir ketika rakyat Malaysia memberi komen negatif dan sindiran mengenai lawatan rasmi Anwar di media sosial, dengan klip video yang tersebar menunjukkan Mohammed bertemu dengan orang kenamaan hanya beberapa jam selepas kepulangan Anwar.
Ramai juga membuat perbandingan dengan penghormatan penuh yang diberikan kepada bekas perdana menteri Muhyiddin Yassin pada 2021, di mana Mohammed, lebih dikenali sebagai MBS, sendiri menjemputnya di lapangan terbang.
Anwar melahirkan rasa kesal kerana tidak dapat bertemu MBS, dengan laporan Bernama mengatakan ia tidak dapat berlangsung kerana putera mahkota itu mempunyai perubahan rancangan menjelang bulan Ramadan.
Ini menyebabkan gabungan pembangkang Perikatan Nasional (PN) menuntut perdana menteri menjelaskan apa sebenarnya yang berlaku hingga menyebabkan pertemuan yang dijadualkan itu dibatalkan.
Ia juga menegaskan bahawa Muhyiddin serta bekas perdana menteri Dr Mahathir Mohamad diberi penghormatan untuk memasuki Kaabah, satu keistimewaan yang jarang diberikan kepada orang kenamaan Islam.
Kritikan itu mendapat maklum balas pantas daripada unit propaganda kerajaan J-Kom, atau Jabatan Komunikasi Masyarakat yang ditempatkan di bawah Jabatan Perdana Menteri.
Ketuanya Mohammad Agus Yusoff menyelar pengkritik dan mengisytiharkan lawatan Anwar berjaya, sambil menambah bahawa perdana menteri juga sudah bertemu dengan usahawan Malaysia di sana.
"Adakah tidak berjaya hanya kerana tidak dapat berjumpa dengan Raja Salman dan Putera Mahkota atau ada hujah lain yang lebih substantif?", tambahnya.
Agus berkata Anwar menolak permintaan pegawai Arab Saudi untuk melanjutkan tempoh lawatannya supaya pertemuan dapat dilakukan dengan putera mahkota.
Beliau berkata ini kerana perdana menteri dijadualkan melawat Kemboja dan China dalam beberapa hari akan datang.
“Tidakkah padat jadual itu? Tidakkah melibatkan perubahan besar jika ditangguhkan kepulangan dua hari lagi? Fahamilah kekangan masa PM kita yang bekerja kuat untuk negara,” tambah Agus.
Sementara itu, Wong dalam kolumnya hari ini meramalkan bahawa kontroversi itu tidak lama lagi akan reda apabila Anwar memulakan perjalanan "yang penting" ke China.
"Anwar pasti akan mendapat sambutan dan pengiktirafan karpet merah yang sewajarnya untuk Malaysia di China," tambahnya.


Ku Li gagal tarik ahli Parlimen Umno tumbangkan PN, kata Dr Mahathir

Bekas perdana menteri, Dr Mahathir Mohamad berkata, Tengku Razaleigh Hamzah gagal untuk menarik ahli-ahli Parlimen Umno untuk menumbangkan kerajaan Perikatan Nasional (PN).Mahathir berkata, beliau bekerjasama dengan ahli Parlimen Gua Musang yang dikenali sebagai Ku Li itu adalah untuk menumbangkan kerajaan PN supaya perdana menteri baru dapat dilantik.“Tengku Razaliegh ini ada pengaruh dalam Umno, kalau dia boleh tarik dua tiga orang keluar (sokongan) seperti dia… jatuh kerajaan tetapi dia tidak berjaya tarik. Tiada siapa pun nak tinggal jawatan lumayan ini,” katanya dalam wawancara bersama portal Malaysiapost.“Kawan dia atau orang yang dekat dengan dia tiada seorang pun, jadi dia tinggal seorang sahaja.”Disember lalu, Razaleigh yang juga pengerusi Jemaah Penasihat Umno menarik sokongan beliau kepada kerajaan PN yang dipimpin oleh Perdana Menteri Muhyiddin Yassin dengan alasan kerajaan tidak mempunyai keabsahan.Kerajaan PN ditubuhkan selepas Pakatan Harapan (PH) tumbang tahun lalu selepas Bersatu meninggalkan gabungan itu bersama-sama dengan sekumpulan ahli-ahli Parlimen PKR.Ahli-ahli Parlimen Umno antara yang menyokong penubuhan kerajaan PN.Razaleigh yang juga bekas menteri kewangan juga muncul pada sidang media khas bersama Mahathir, sehari sebelum bacaan kali ketiga Belanjawan 2021, sebagai usaha terakhir untuk menggagalkan kelulusannya di Dewan Rakyat.Bagaimanapun, usaha itu gagal apabila Belanjawan 2021 diluluskan di Dewan Rakyat, selepas bacaan kali ketiga diputuskan menerusi undi belah bahagian menyaksikan 111 wakil rakyat menyokong, 108 menolak dan satu tidak hadir.Mahathir berkata, Razaleigh gagal menarik sokongan ahli-ahli Parlimen Umno kerana tidak ada yang sanggup meninggalkan jawatan.“Jadi saya bersama dengan dia kerana dia kata boleh tarik sebahagian orang Umno tetapi tiada orang Umno nak keluar. Kalau keluar habislah duit kerana perjuangan mereka adalah duit,” katanya.


Mahkamah AS hukum penjara 20 tahun ke atas ketua unit wanita Daesh

Mahkamah AS menjatuhkan hukuman penjara 20 tahun ke atas seorang wanita Amerika pada Selasa kerana menubuhkan dan mengetuai batalion militan Daesh yang dianggotai wanita, untuk berperang bagi pihak kumpulan pengganas di Syria, menurut Jabatan Kehakiman.
Agensi Anadolu melaporkan Allison Fluke-Ekren, 42, mengaku bersalah pada Jun serta mengaku bersubahat untuk memberikan sokongan material atau sumber kepada organisasi pengganas asing itu.
Dia mengakui menubuhkan Katiba Nusaybah dan melatih lebih 100 wanita dan kanak-kanak perempuan termasuk beberapa orang berusia seawal 10 tahun untuk berjuang bagi pihak Daesh mempertahan bekas ibu kotanya Raqqah di Syria, menurut jabatan itu.
Fluke-Ekren, seorang guru terlatih dari negeri Kansas yang memeluk Islam, adalah wanita Amerika pertama yang didakwa dengan jayanya atas peranan kepimpinannya dalam kumpulan pengganas antarabangsa itu, lapornya.
Dokumen mahkamah menyebut pada 2008 Fluke-Ekren berpindah ke Mesir bersama suami keduanya, Volkan Ekren, ahli kumpulan pengganas Ansar al-Sharia yang telah meninggal dunia, sebelum berpindah ke Libya pada 2011.
Pada 2012, wanita itu mengembara dari Libya ke Türkiye dan kemudian ke Syria yang berada di tengah-tengah konflik yang semakin meningkat.
Suaminya menjadi ketua Daesh sebagai penembak tepat di Syria pada 2014, dan pada masa itu, Fluke-Ekren bercakap tentang hasratnya untuk melancarkan serangan ke atas AS, seorang saksi memberitahu mahkamah.
Pada 2016, dia dilantik untuk mengasas dan mengetuai "pusat wanita" di Raqqah, dan melatih wanita dan gadis menggunakan senapang AK-47, bom tangan dan tali pinggang bunuh diri.
Katibah Nusaybah secara rasmi memulakan operasi pada Februari 2017 apabila penguasaan wilayah Daesh mula jatuh di Syria. Raqqah jatuh pada bulan Oktober tahun itu.
Fluke-Ekren cuba melarikan diri dan meminta seseorang untuk memberitahu keluarganya bahawa dia meninggal dunia di Syria untuk mengelak daripada ditangkap, menurut perjanjian rayuannya. Dia dibawa ke AS pada Januari selepas ditahan di Syria.


1,884 kes baru Covid-19, Selangor tertinggi

Sebanyak 883 pesakit yang menerima rawatan Covid-19 telah sembuh sepenuhnya menjadikan angka keseluruhan mereka yang pulih kini berjumlah 42,480 orang atau 75%, kata Ketua Pengarah Kesihatan Dr Noor Hisham Abdullah.Katanya sebanyak 1,884 kes baru jangkitan Covid-19 termasuk dua kes import merupakan angka tertinggi sejak pandemik itu dikesan, menjadikan bilangan terkumpul penularan pandemik itu dalam negara berjumlah 56,659 orang.“Selangor mencatatkan 1,203 kes atau 63.9%, diikuti Sabah sebanyak 289 kes atau 15.3% dan Kuala Lumpur 196 kes (10.4%),” katanya dalam sidang media harian.Tambah Noor Hisham seramai 13,842 pesakit sedang menerima rawatan di hospital, 115 dirawat di Unit Rawatan Rapi termasuk 48 memerlukan bantuan alat pernafasan.“Dukacita dimaklumkan terdapat dua lagi kematian baru dilaporkan, menjadi jumlah mereka yang maut akibat Covid-19 meningkat kepada 337 orang,” katanya.


Kerajaan sasar 500,000 keluarga B40 mampu miliki rumah sendiri

Kerajaan menyasarkan untuk menyediakan 500,000 unit rumah di bawah Program Perumahan Rakyat (PPR) bagi golongan berpendapatan rendah, selari dengan aspirasi "Satu Keluarga Satu Rumah” yang menjadi inisiatif utama dalam Rancangan Malaysia Ke-12 (RMK12).
Perdana Menteri Ismail Sabri Yaakob berkata pembinaan PPR itu bertujuan supaya golongan yang kurang berkemampuan atau B40 dapat memiliki rumah sendiri.
Bagaimanapun, tegas Ismail kejayaan projek itu bergantung kepada situasi politik semasa.
"Semua perancangan perumahan yang disebut tadi hanya boleh dilaksanakan jika Bajet 2023 yang dibentangkan dapat dibentangkan semula," katanya merujuk kepada pembentangan Bajet 2023 yang dibuat namun tidak dapat dibahas dan diluluskan berikutan pembubaran Parlimen bulan lalu.
Menerusi Bajet 2023, kata Ismail, kerajaan menyediakan peruntukan pembangunan sebanyak RM95 bilion bagi memastikan pelaksanaan Skim Perumahan di seluruh negara bagi golongan itu terus diberi perhatian.
Ini termasuk pembinaan PPR untuk manfaat 12,400 penghuni baru dengan peruntukan sebanyak RM367 juta dan Program Rumah Mesra Rakyat melibatkan pembinaan 4,250 unit rumah dengan peruntukan sebanyak RM358 juta.
Dalam pada itu, Ismail turut mengumumkan projek bernilai RM113 juta, melibatkan pembinaan kira-kira 700 unit rumah pangsa empat tingkat berserta kemudahan asas, akan dilaksanakan di atas tanah seluas 20 ekar milik Lembaga Kemajuan Wilayah Pulau Pinang (Perda) di Seberang Perai Utama.
Beliau mengumumkan projek itu ketika hadir ke Majlis Pelancaran Pecah Tanah Projek PPR Kepala Batas di Masjid Bandar Putra Bertam, Pulau Pinang hari ini.
"Projek PPR Kepala Batas turut menyediakan tujuh unit rumah untuk memenuhi keperluan Orang Kurang Upaya (OKU).
"Kos pembinaan seunit rumah adalah RM161,000 dan akan dijual pada harga RM45,000 seunit," katanya.
Jelas Ismail, kerajaan menyalurkan subsidi sebanyak RM116,000 bagi pembinaan seunit merubah menjadikan jumlah keseluruhan subsidi yang ditanggung kerajaan adalah RM81.2 juta.
Melalui pelan pengisian PPR di bawah seliaan Kementerian Perumahan dan Kerajaan Tempatan (KPKT), sebanyak 156 projek pembinaan siap dibina meliputi 98,196 untuk rumah dengan 88.37% atau 86,774 unit sudah dihuni.
Manakala projek PPR di bawah Program Perumahan Penjawat Awam (PPAM) seluruh negara meliputi 266 projek atau 54,324 unit rumah dengan 179 projek selesai dibina.
Jumlah itu merangkumi 26,905 unit rumah dengan 25,212 atau 93.71% sudah berjaya dijual.


Zahid beri jaminan Umno tidak akan masuk Sarawak

Pengerusi Barisan Nasional yang juga Presiden Umno, Ahmad Zahid Hamidi berkata Umno tidak pernah berhasrat untuk masuk ke Sarawak.Tegas Ahmad Zahid melalui ciapan Twitternya ia adalah keputusan muktamad.“Umno yakin dengan PBB (Parti Pesaka Bumiputera Bersatu), sementelahan GPS (Gabungan Parti Sarawak) telah dibentuk untuk merangkumkan ketiga-tiga parti lain yang dahulunya dalam BN (Barisan Nasional).“Umno doakan agar GPS akan terus membentuk kerajaan negeri bila PRN (Pilihan Raya Negeri) diadakan kelak,” ciapannya.Sarawak kini diketuai oleh Presiden PBB yang juga Pengerusi GPS, Abang Johari Abang Openg yang mengangkat sumpah jawatan Ketua Menteri Sarawak pada 13 Januari 2017 bagi menggantikan Adenan Satem yang meninggal dunia akibat komplikasi jantung pada 11 Januari tahun yang sama.Sebagai rekod, GPS yang kini menjadi sebahagian daripada Kerajaan Persekutuan merupakan bekas parti komponen BN yang terdiri daripada empat parti politik tempatan iaitu PBB, Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).PRN Sarawak ke-11 diadakan pada 7 Mei 2016 lalu dan tempoh akhir untuk mengadakan PRN berikutnya ialah pada Julai 2021.


Agustin Rossi PM baharu Argentina

Presiden Argentina Alberto Fernandez melantik bekas menteri pertahanan Agustin Rossi sebagai perdana menteri baharu, menurut kenyataan pejabat presiden pada Selasa.
“Dr Alberto Fernandez dan Ketua Staf Juan Manzur bersetuju supaya Juan Manzur kembali ke wilayah Tucuman untuk mengetuai kempen pilihan raya yang akan mempromosi Osvaldo Jaldo untuk jawatan gabenor.
“Untuk itu, Juan Manzur perlu meletakkan jawatan dan mulai 15 Februari, Agustin Rossi akan menjadi ketua Kabinet,” menurut kenyataan itu.
Sputnik melaporkan Rossi, pengarah Agensi Perisikan Persekutuan, akan menjadi perdana menteri ketiga yang berkhidmat dalam kerajaan Fernandez.


Bekas pegawai bank tidak jangka akaun Najib diguna untuk pengubahan wang haram

Seorang bekas pengurus perhubungan AmBank memberitahu Mahkamah Tinggi Kuala Lumpur bahawa beliau tidak pernah menjangkakan seseorang akan menggunakan akaun Najib Razak untuk pengubahan wang haram.
Joanna Yu Ging Ping, 52, yang mengendali akaun bekas perdana menteri itu, berkata ini kerana beliau percaya Najib tahu mengenai transaksi dalam akaun banknya.
Beliau berkata demikian ketika disoal balas oleh peguam Muhammad Shafee Abdullah pada perbicaraan Najib membabitkan penyelewengan RM2.3 bilion daripada dana 1Malaysia Development Berhad (1MDB).
Ditanya Shafee mengapa Yu dan ahli perniagaan dalam buruan Low Taek Jho atau Jho Low mengggunakan istilah 'American Pie' bagi merujuk kepada AS$ dan 'Sate' untuk RM melalui sembang BlackBerry Messenger (BBM) pada 2014, saksi itu berkata memandangkan ia adalah akaun milik perdana menteri maka butirannya perlu dirahsiakan.
"Saya percaya begitu kerana Jho Low kata jangan dedahkan nama PM. Kami perlu melindungi pemegang akaun ketika itu kerana Jho Low kata anda tidak tahu jika ada orang ingin menggunakan nama PM dan melakukan sesuatu.
"Jadi dia kata kami perlu lindungi nama PM dan saya percaya ia adalah permintaan Datuk Seri supaya perkara itu dirahsiakan," katanya.
Ketika ditanya Shafee bahawa ini mungkin membabitkan isu pengubahan wang haram, Yu berkata “Ini adalah akaun PM Malaysia.”
Shafee: Tetapi wang sebenar bukannya datang daripada PM, ia dari luar.
Yu: Bagi akaun PM, saya tidak fikir ada orang akan menggunakannya, maksud saya untuk melakukan aktiviti pengubahan wang haram.
Shafee turut mencadangkan bahwa saksi itu kini menyedari bahawa jika maklumat mengenai akaun Najib didedahkan, keseluruhan isu sama ada wang yang masuk itu adalah 'kosher' atau sah dapat diketahui lebih awal dan beliau akan dilindungi serta tidak terjejas.
"Saya percaya beliau sentiasa dimaklumkan. Ya, cek telah dikeluarkan, kad kredit telah digunakan. Saya anggap beliau tahu apa yang berlaku," kata Yu.
Saksi pendakwaan ke-41 itu turut memaklumkan mahkamah bahawa Jho Low dan Nik Faisal Ariff Kamil, bekas Ketua Pegawai Pelaburan 1MDB, telah meminta beliau untuk memastikan cek milik Najib bukan cek tendang.
Yu bagaimanapun tidak bersetuju dengan cadangan Shafee bahawa Jho Low ingin mengelak cek tendang kerana ia akan menyedarkan Najib mengenai keadaan sebenarnya akaunnya dan berkata beliau tidak tahu apa yang berlaku antara Jho Low dan Najib.
Najib, 70, berdepan empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram.
Perbicaraan di hadapan hakim Collin Lawrence Sequerah bersambung esok.


Bekas menteri Kabinet, Aziz Shamsuddin meninggal dunia

Bekas Menteri Pembangunan Luar Bandar dan Wilayah Abdul Aziz Shamsuddin, 82, meninggal dunia pada kira-kira 11.52 malam tadi.Perkara itu dimaklumkan dalam satu hantaran di laman Facebook rasmi Majlis Perundingan Melayu (MPM).“Solat jenazah akan diadakan di Bukit Damansara selepas solat subuh hari Sabtu, 17 Okt 2020 (hari ini). Namun demikian, kami mohon maaf SOP PKPB hanya mengizinkan 20 orang sahaja untuk melaksanakan solat jenazah.“Jenazah akan dikebumikan di Gopeng, Perak,” menurut MPM dalam hantaran itu.Menerusi hantaran itu juga, MPM memohon agar orang ramai dapat mendoakan Allahyarham dan rohnya ditempatkan dalam kalangan orang yang beriman dan para solihin.Aziz mula berkecimpung dalam arena politik selepas menyertai Umno di Cawangan Pelabuhan Kelang pada tahun 1969.Allahyarham merupakan bekas ahli Parlimen Shah Alam dari 2004 hingga 2008. Sebelum itu pada 1975, beliau dilantik sebagai pegawai khas kepada menteri pelajaran ketika itu, Dr Mahathir Mohamad.Allahyarham menyambung perkhidmatan sebagai setiausaha politik dari tahun 1981 hingga 1999 dengan Dr Mahathir yang merupakan perdana menteri keempat ketika itu.Beliau juga merupakan bekas ahli Majlis Tertinggi Umno.Dalam pada itu jenazah Aziz selamat dikebumikan di Tanah Perkuburan Islam Gunung Mesah, Gopeng, kira-kira 9.20 pagi tadi.Anak sulung Allahyarham, Mohd Nazasli, 52, berkata arwah bapanya menghidap sakit jantung, meninggal dunia di Pusat Perubatan Ara Damansara, Selangor, malam tadi di sisi keluarga.Allahyarham dimasukkan ke pusat perubatan itu sejak lima minggu lalu selepas membuat pemeriksaan kesihatan,” katanya ketika ditemui pemberita di tanah perkuburan hari ini.Beliau berkata jenazah tiba di Gopeng pada 8.30 pagi selepas dimandikan dan disembahyangkan di Masjid At-Taqwa Taman Tun Dr Ismail di ibu negara selepas solat subuh.Menceritakan mengenai keperibadian arwah, beliau berkata arwah bapanya merupakan seorang yang ringkas dan berhati rakyat.Allahyarham Aziz yang pernah berkhidmat sebagai guru, meninggalkan isteri Puan Sri Rosmawati Abdul Ghaffar, dua anak lelaki serta dua anak perempuan.Pengebumian jenazah turut dihadiri Pengerusi Jawatankuasa Pemilihan Bersatu Perak Saiful Adli Mohd Arshad, yang juga setiausaha pokitik kepada Perdana Menteri Muhyiddin Yassin serta Orang Besar Jajahan Kampar, Toh Sedewa Raja Abdul Talib Abd Fahmi.


PAS nafi tolak tawaran, tegaskan belum ada rundingan pengagihan kerusi bersama Umno

PAS menafikan dakwaan kononnya parti itu menolak tawaran kerusi oleh Umno kerana lebih tertarik dengan tawaran Bersatu yang dikatakan menawarkan lebih banyak kerusi untuk ditandingi pada pilihan raya akan datang.Pesuruhjaya PAS Johor Abdullah Husin berkata setakat ini, belum ada rundingan atau perbincangan dibuat bersama Umno Johor berhubung pengagihan kerusi bagi Pilihan Raya Negeri (PRN) Johor dan Pilihan Raya Umum ke-15 (PRU15) apatah lagi menyatakan pendirian menolak tawaran kerusi Dewan Undangan Negeri (DUN).“Sebagai rakan dalam Muafakat Nasional (MN), PAS Johor sentiasa berlapang dada dan terbuka untuk terus komited dengan usaha memperkukuh permuafakatan ini.“PAS Johor menyeru dan berharap apa jua isu berbangkit dapat diperbincang secara ukhuwah melalui rundingan agar hubungan yang terbina akan terus terjaga,” menurutnya dalam kenyataan hari ini.Beliau berkata pendekatan itu penting bagi mengelakkan salah faham, andaian dan laporan yang mengelirukan di media sosial.“PAS Johor juga menafikan keterlibatan dengan menyokong calon Berjasa dalam Pilihan Raya Kecil Tanjung Piai (pada 2019) bahkan jentera PAS Johor digerakkan sepenuhnya untuk berkempen dan menyokong calon Barisan Nasional daripada MCA ketika itu.“Justeru, PAS Johor sentiasa mengalu-alukan sebarang usaha ke arah memperkukuh permuafakatan ini demi kesejahteraan agama, bangsa dan negara,” katanya.Abdullah berkata demikian ketika mengulas video tular baru-baru ini yang memaparkan Pengerusi Badan Perhubungan Umno Johor Hasni Mohamad mempersoal kejujuran PAS dalam MN selepas parti itu didakwa menolak tawaran empat kerusi daripada Umno dan dikatakan lebih tertarik kepada tawaran 15 kerusi daripada Bersatu.


Terma penyelesaian kes saman Apandi terhadap Dr Mahathir, kerajaan dikelaskan OSA

Terma-terma penyelesaian berhubung kes saman bekas peguam negara Mohamed Apandi Ali terhadap bekas perdana menteri Dr Mahathir Mohamad dan kerajaan berhubung penamatan kontraknya sebagai Peguam Negara, dikelaskan sebagai rahsia di bawah Akta Rahsia Rasmi (OSA) 1972.
Menteri di Jabatan Perdana Menteri (Undang-undang dan Reformasi Institusi) Azalina Othman Said memaklumkan kes sivil itu diselesaikan di luar mahkamah atas persetujuan kerajaan tanpa sebarang pengakuan liabiliti.
"Semasa rundingan penyelesaian dijalankan bagi penyelesaian tersebut, pihak-pihak kepada guaman ini, khususnya pihak plaintif (Mohamed Apandi) yang diwakili oleh Tetuan Shukor Baljit and Partners, dan Jabatan Peguam Negara bersetuju agar terma-terma penyelesaian dirahsiakan dan tidak didedahkan kepada pihak umum," menurut jawapan bertulis yang disiarkan di laman sesawang Parlimen semalam.
Azalina memaklumkan perkara itu bagi menjawab soalan M.Kulasegaran (PH-Ipoh Barat) yang meminta Perdana Menteri menyatakan jumlah pampasan yang dibayar kerajaan kepada Mohamed Apandi apabila kerajaan menyelesaikan kes saman itu.
Pada 13 April 2022, Mahkamah Tinggi Kuala Lumpur membatalkan saman itu selepas kerajaan bersetuju untuk menyelesaikan kes tersebut tanpa sebarang pengakuan liabiliti dan terma-terma penyelesaian tidak boleh didedahkan.
Pada 13 Oktober 2020, Mohamed Apandi memfailkan saman menamakan Dr Mahathir dan kerajaan, masing-masing sebagai defendan pertama dan kedua, memohon antara lain perisytiharan penamatan kontraknya sebagai Peguam Negara yang dibuat oleh bekas perdana menteri itu pada 2018 sebagai tidak sah.
Mohamed Apandi yang merupakan Hakim Mahkamah Persekutuan sebelum dilantik sebagai Peguam Negara pada 2015 memohon ganti rugi khas RM2,233,599.36, ganti rugi am dan teladan, kos dan relif lain yang difikirkan wajar oleh mahkamah.


Lelaki ditahan letak vape pada mulut bayi

Seorang lelaki dipercayai meletakkan vape pada mulut seorang bayi dalam kejadian di sebuah restoran di Bandar Baru Uda, Johor Bahru, ditahan semalam.
Ketua Polis Johor Bahru Utara (JBU) Rupiah Abd Wahid berkata peniaga warga tempatan berusia 23 tahun itu ditahan pada 12.45 tengah hari semalam.
Beliau berkata tangkapan dibuat selepas pihaknya menerima laporan polis oleh ibu kepada bayi perempuan berusia tujuh bulan itu pada 6 Ogos lepas, turut menjelaskan bahawa lelaki terbabit adalah kenalan adik perempuannya.
“Menurut pengadu, ketika kejadian dia bersama mangsa (bayinya), adik perempuan dan lelaki terbabit sedang berada di kedai makan.
“Tiba-tiba lelaki itu yang sedang memangku mangsa, dengan niat bergurau telah meletakkan vape yang tidak berfungsi pada mulut mangsa dan kejadian itu dirakam adiknya, seterusnya dimuat naik di laman media sosial oleh adiknya dan tular,” katanya menerusi kenyataan.
Beliau berkata susulan itu, pihaknya membuka kertas siasatan dan permohonan reman terhadap lelaki terbabit akan dibuat hari ini bagi membolehkan siasatan lanjut dijalankan.
Rupiah berkata kes disiasat mengikut Seksyen 31 (1) (a) Akta Kanak-Kanak 2001, iaitu jika sabit kesalahan boleh dihukum penjara maksimum 20 tahun atau denda RM50,000, atau kedua-duanya sekali.
Beliau berkata orang ramai turut dinasihati agar tidak mengeluarkan sebarang komen atau maklumat tidak benar dan bertanggungjawab menerusi media sosial, bagi mengelakkan kegusaran dalam kalangan masyarakat.
Terdahulu, video berdurasi 17 saat memaparkan seorang lelaki meletakkan vape pada mulut bayi yang sedang dipangkunya itu, telah tular di media sosial serta mendapat kecaman serta reaksi daripada pelbagai pihak.


Pembunuh Abe didakwa selepas jalani ujian psikiatri

Pejabat Pendakwa Raya Daerah Nara pada Jumaat mendakwa Tetsuya Yamagami, 42 atas tuduhan membunuh bekas Perdana Menteri Shinzo Abe, lapor Xinhua memetik laporan akhbar Yomiuri Shimbun
Dia juga didakwa melanggar undang-undang kawalan senjata Jepun, menurut laporan itu.
Tuduhan rasmi dibuat selepas Yamagami menjalani perbicaraan psikiatri enam bulan bagi menentukan kesihatan mentalnya.
Yamagami ditahan di tempat kejadian pada 8 Julai tahun lepas selepas didakwa menembak bekas perdana menteri Abe dua kali dari jarak dekat dengan pistol buatan tangan.
Abe, 67, ketika itu sedang menyampaikan ucapan di wilayah barat Nara, menjelang pilihan raya dewan negara.
Yamagami, bekas pekerja Pasukan Bela Diri Maritim, didakwa menyimpan dendam terhadap Gereja Penyatuan kerana meminta derma berjumlah sekitar 100 juta yen (AS$774,000) dari ibunya.
Pembunuh itu dilaporkan percaya Abe mempunyai kaitan dan mempromosikan organisasi itu.


Jenazah Rahah selamat disemadikan di Makam Pahlawan

Jenazah Allahyarhamah Rahah Mohamed Noah, balu kepada perdana menteri kedua, Abdul Razak Hussein selamat disemadikan dan diberi penghormatan Istiadat Pengebumian Negara di Lingkaran Makam Pahlawan, Masjid Negara, kira-kira 3.30 petang tadi.Jenazah Rahah, 87, disemadikan bersebelahan pusara kakaknya, Suhailah Mohamed Noah, balu kepada perdana menteri ketiga Hussein Onn, yang meninggal dunia pada 4 Oktober 2014.Solat jenazah, tahlil serta bacaan talkin dipimpin Imam Besar Masjid Negara Ehsan Mohd Husni.Allahyarhamah merupakan ibu kepada perdana menteri keenam, Najib Razak.Raja Permaisuri Agong Tunku Azizah Aminah Maimunah Iskandariah dan anakanda Tengku Puteri Afzan Aminah Hafizatullah bersama-sama anggota keluarga Allahyarhamah menyaksikan perjalanan terakhir Rahah.Perdana Menteri Muhyiddin Yassin dan isteri Noorainee Abdul Rahman, bekas timbalan perdana menteri, Ahmad Zahid Hamidi serta beberapa menteri Kabinet, antaranya Menteri Kanan (Kluster Keselamatan) Ismail Sabri Yaakob, Menteri Wilayah Persekutuan Annuar Musa, Menteri Kewangan Tengku Zafrul Aziz turut menghadiri istiadat pengebumian itu.Yang Dipertua Dewan Negara Rais Yatim, Panglima Angkatan Tentera Jeneral Affendi Buang, Timbalan Ketua Polis Negara Acryl Sani Abdullah Sani, Timbalan Ketua Setiausaha Kanan Jabatan Perdana Menteri (JPM) Mohd Sallehhuddin Hassan dan Ketua Pegawai Eksekutif AirAsia Group Bhd Tony Fernandes juga memberi penghormatan terakhir kepada Allahyarhamah.Istiadat pengebumian berlangsung dalam keadaan cuaca mendung, seakan turut berduka dengan pemergian srikandi negara itu. Wajah-wajah pilu jelas kelihatan dalam kalangan hadirin yang mengiringi perjalanan terakhir Allahyarhamah di Lingkaran Makam Pahlawan.Istiadat turut disiarkan secara langsung menerusi televisyen.Usai tahlil dan bacaan talkin, Tunku Azizah memulakan upacara menyiram air mawar diikuti oleh Muhyiddin dan Najib serta anggota keluarga Allahyarhamah yang lain.Ini diikuti upacara penyerahan bendera Malaysia oleh Sallehhuddin kepada Najib, menandakan selesai Istiadat Pengebumian Negara Tun Rahah.Terdahulu, jenazah Allahyarhamah dibawa dari kediamannya di Jalan Eaton di Kuala Lumpur ke Masjid Ar-Rahah di Kampung Kerinchi untuk dimandikan dan dikafankan serta diberikan penghormatan terakhir.Solat jenazah disempurnakan sejurus usai solat zuhur dan jenazah kemudian dibawa ke tempat persemadian di Makam Pahlawan yang terletak bersebelahan Masjid Negara.Allahyarhamah yang dilahirkan pada 11 Jun 1933 di Muar, Johor merupakan puteri bongsu kepada tokoh politik tanah air Allahyarham Mohamed Noah Omar.Sebaik tiba di Masjid Negara kira-kira 2.15 petang, jenazah Allahyarhamah disembahyangkan sekali lagi di Dewan Solat Utama masjid itu.Rahah meninggal dunia petang semalam selepas dimasukkan ke Pusat Perubatan Prince Court.Allahyarhamah yang dilahirkan pada 11 Jun 1933 di Muar, Johor merupakan puteri bongsu kepada tokoh politik tanah air Allahyarham Mohamed Noah Omar.Rahah mendirikan rumah tangga dengan Razak pada 4 September 1952 dan mereka dikurniakan lima anak lelaki iaitu Najib, Mohamed Nazir, Ahmad Johari, Mohamed Nizam serta Mohamed Nazim.Pelbagai darjah kebesaran, anugerah dan pengiktirafan diterima Allahyarhamah sepanjang hayatnya, termasuk Darjah Seri Setia Mahkota daripada kerajaan persekutuan pada 1976 yang membawa gelaran “Tun”, Pingat Emas Tun Fatimah daripada Majlis Kebangsaan Pertubuhan-Pertubuhan Wanita (NCWO) dan Anugerah Srikandi daripada Persatuan Pandu Puteri Malaysia selain Ijazah Kehormat Doktor Falsafah (Pendidikan) daripada Universiti Utara Malaysia.


Debat Najib-Anwar rintis jajaran baru politik Umno-PKR

Malam ini, satu sejarah baru politik negara bakal tercipta.Sejarahnya bukanlah berkisar soal kejantanan bekas perdana menteri, Najib Razak dan Presiden PKR, Anwar Ibrahim yang berani, lagi lincah “berpencak lidah” di atas pentas debat.Sebaliknya, ia berkaitan usaha terbuka pertama untuk menyukat tahap penerimaan rakyat terbanyak terhadap gabungan kepimpinan Najib-Anwar sebagai pengemudi negara.Debat “test market” ini bukanlah gerakan baru, namun satu babak penting dalam perancangan yang telah lama digerakkan kluster mahkamah Umno dan kartel Anwar dalam PKR.Gerakan itu juga bukanlah rahsia lagi kerana sebelum ini pun sudah terlondeh pelbagai plot “perselingkuhan” kedua belah pihak.Pastinya ramai daripada kita pernah mendengar rakaman perbualan telefon antara Presiden Umno Ahmad Zahid Hamidi dan Anwar yang dipanggilnya dengan penuh hormat sebagai guru.Tentulah ramai juga pernah membaca salinan surat sokongan Umno untuk Anwar menjadi perdana menteri yang diutuskan kepada Yang di-Pertuan Agong.Walaupun dinafikan Umno, bekas setiausaha agungnya, Annuar Musa mengesahkan surat itu adalah tulen.Plot semakin nyata apabila Saifuddin Nasution dalam debat calon timbalan presiden PKR bersama Rafizi Ramli, semalam, mengesahkan parti telah mengarahkannya memujuk Najib dan Zahid menyokong Anwar sebagai perdana menteri.Saifuddin membuat pengesahan bagi mempertahankan diri selepas Rafizi mempertikaikan kenapa dia berunding dengan dua tokoh Umno yang terpalit kes rasuah dan salah guna kuasa.Sudah tentu kerjasama Najib-Anwar bukanlah mudah untuk diterima akar umbi masing-masing yang hubungannya ibarat minyak dan air atau anjing dengan kucing.Ada penyokong PKR menganggap Anwar telah memuliakan dan mengiktiraf Najib yang sudah dijatuhi hukuman penjara 12 tahun dan denda RM210 juta kerana menyeleweng wang rakyat apabila menerima cabaran debat Najib.Begitulah juga di pihak Umno yang yang terikat dengan keputusan perhimpunan agungnya iaitu “No Anwar, No DAP’.Tetapi bagi Najib, Zahid dan Anwar, move politik yang telah lama dirancang itu perlu terus diperhebatkan kerana masanya sudah sampai, bak kata Timbalan Presiden Umno Mohamad Hasan : “Strike while the iron is hot,”.Kerana itu usaha kali ini dibuat secara lebih terbuka melalui “publicity stunt” yang melibatkan rakyat.Sekiranya sentimen rakyat terhadap gabungan Najib-Anwar adalah positif, maka jalan baru kerjasama politik Umno-PKR akan diteroka.Pembentukan jajaran baru politik ini juga membuka seluas-luasnya jalan untuk menyingkirkan Ismail Sabri Yaakob daripada kerusi perdana menteri.Malangnya, ahli Umno masih terbuai “disihir” sandiwara Najib dan Zahid sehingga tidak menyedari bahawa debat itu ada udang di sebalik batu.Saladin Hasan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Selepas meringkuk dalam penjara, mampukah Najib bangkit kembali?

Penganalisis politik berkata Najib Razak mungkin masih mempunyai harapan untuk kembali ke arena politik selepas Mahkamah Persekutuan menghantarnya ke Penjara Kajang menjalani hukuman selepas disabitkan bersalah menyelewengkan puluhan juta ringgit, namun sejauh mana beliau dapat mengekalkan pengaruhnya masih tidak dapat dijangka.
Bercakap dengan MalaysiaNow, penganalisis berkata Najib masih mampu bangkit sekiranya beliau berjaya mendapatkan pengampunan daripada Yang di-Pertuan Agong Sultan Abdullah Sultan Ahmad Shah.
Namun begitu, persoalan timbul sama ada Najib mampu mengekalkan pengaruh beliau sekiranya kembali ke dunia politik, melihat kepada situasi Presiden PKR Anwar Ibrahim apabila beliau mula dipenjarakan pada pada 1999 selepas didapati bersalah atas tuduhan salah guna kuasa.
Disebabkan hukuman itu, Anwar menerima hukuman penjara selama enam tahun.
Kemudian pada tahun 2000, beliau turut dijatuhkan hukuman penjara sembilan tahun kerana didakwa melakukan kesalahan liwat, bagaimanapun pada 2004, Mahkamah Persekutuan menggugurkan sabitan kesalahan berkenaan.
Namun begitu, disebalik sokongan rakyat serta sokongan dari negara luar, ditambah dengan gerakan reformasi yang sentiasa berjaya menghimpunkan lautan manusia bagi menjalankan protes, ia masih tidak cukup untuk menumbangkan kerajaan Barisan Nasional (BN) dan meletakkan dirinya sebagai perdana menteri.
Malah, Pakatan Harapan (PH) hanya berjaya tewaskan BN selepas mendapat sokongan tambahan daripada Dr Mahathir Mohamad apabila beliau menubuhkan Bersatu.
Dibandingkan dengan situasi ini, Penganalisis politik Universiti Teknologi Mara Mujibu Abd Muis, berkata Najib masih mempunyai peluang cerah sekiranya ingin membuat "comeback" memandangkan beliau tetap memiliki sokongan kukuh meskipun selepas hilang jawatan perdana menteri akibat kekalahan BN Pilihan Raya Umum Ke-14 (PRU14) pada 2018.
Katanya, aura politik Najib sebenarnya datang daripada dinasti politik yang kuat terutama daripada bapanya Abdul Razak Hussein yang merupakan perdana menteri kedua.
Selain itu, ditambah dengan fenomena "bossku", kehadiran Najib masih dianggap relevan dalam kalangan penyokongnya untuk membantu BN meraih sokongan terutama di kawasan luar bandar.
"Ini justifikasi kuat menunjukkan bahawa kalau Najib ingin kembali ke arena politik, beliau masih ada harapan," katanya.
Namun begitu, Mujibu menegaskan halangan terbesar bagi Najib untuk membuat comeback ialah kehilangan kelayakan untuk bertanding selepas Mahkamah Persekutuan mengekalkan hukuman terhadapnya.
Katanya, ini menyebabkan kerusi Parlimen Pekan secara automatik dikosongkan dan Najib hilang kelayakan untuk bertanding.
"Sebab itu pilihan terakhirnya ialah mendapatkan pengampunan.
"Sekiranya Najib dapat (pengampunan), memang tiada masalah sebab pengaruh beliau dan latar belakangnya cukup kuat, malah personaliti dan jasanya juga sesuatu yang sukar untuk dilupakan," kata Mujibu yang turut menyifatkan Najib sebagai ahli politik elit sama seperti Anwar dan Mahathir.
Malaysia pada 16 Mei 2018 menyaksikan Anwar menerima pengampunan tanpa bersyarat daripada Sultan Muhammad V yang merupakan Yang di-Pertuan Agong pada ketika itu.
Ini membolehkan beliau keluar daripada penjara dan membersihkan namanya selepas dijatuhkan hukuman penjara 5 tahun pada 2018 atas kesalahan liwat dan membenarkan beliau bertanding di kerusi Parlimen Port Dickson.
Dalam pada itu, penganalisis politik dari Institut Hal Ehwal Antarabangsa Singapura Oh Ei Sun yakin bahawa Najib akan berusaha untuk kembali ke arena politik dengan mendapatkan pengampunan seperti Anwar.
"Ini pastinya bukan pengakhiran," kata Oh.
Mengulas lanjut, Oh berpandangan Najib akan cuba meraih simpati dengan menunjukkan kononnya proses pendakwaan ini adalah bermotifkan politik.
"Beliau boleh kembali ke arena politik. Pastinya dia akan cuba dapatkan penyelesaian sama seperti Anwar," tambah beliau.
Dibandingkan dengan situasi Anwar untuk kembali ke arena politik, Mujibu juga menjelaskan bahawa Najib mempunyai peluang lain berbanding Anwar memandangkan bekas presiden Umno itu muncul ke dunia politik menerusi aliran berbeza.
Katanya, meskipun Najib dianggap sebagai setara Anwar, beliau bagaimanapun dilihat mempunyai karisma berbeza terutama disebabkan bapanya.
"Anwar datang dari perwatakan rakyat, manakala Najib pula dari keluarga elit.
"Oleh itu, situasi mereka berbeza tetapi sama-sama berpengaruh kuat. Jadi ini adalah kelebihan masing-masing," katanya.


Tiada lagi zon hijau di semenanjung, kata KKM

Tiada lagi daerah dikategorikan sebagai zon hijau di Semenanjung manakala empat negeri – Pulau Pinang, Selangor, Wilayah Persekutuan Kuala Lumpur dan Putrajaya serta Melaka berada dalam zon merah penularan Covid-19 sepenuhnya, setakat semalam.Berdasarkan taburan kes Covid-19 dikongsikan oleh kementerian kesihatan Malaysia (KKM) dalam laman Facebooknya hari ini, dalam tempoh 14 hari sejak 5 Mei hingga semalam, bilangan kes positif di Malaysia adalah berjumlah 57,089 kes.Keseluruhan jumlah kes positif di Malaysia setakat hari ini ialah 485,496 kes.“Lapan daerah di Semenanjung berstatus jingga iaitu Langkawi, Kampar, Jelebu, Kuala Pilah, Rompin, Bera, Lipis dan Marang sementara daerah yang berstatus kuning ialah Kangar, Perak Tengah, Mersing, Cameron Highlands, Maran, Hulu Terengganu, Kemaman, Gua Musang, Padang Terap dan Sik,” kata KKM.Sabah menjadi negeri paling banyak zon hijau dengan lapan daerah iaitu Tambunan, Kudat, Nabawan, Pitas, Kuala Penyu, Tongod, Telupid dan Beluran.Sementara di Sarawak, terdapat lima daerah berada dalam kategori zon hijau iaitu Simunjan, Asajaya, Kabong, Marudi dan Telang Usan.Daerah berstatus hijau mencatatkan sifar kes, kuning (1-20 kes), jingga (21-40 kes) dan merah 41 kes atau lebih.


Kerajaan gagal tangguh keputusan mahkamah berhubung kerakyatan setara

Mahkamah Rayuan hari ini menolak permohonan kerajaan untuk menangguhkan keputusan Mahkamah Tinggi berhubung isu kerakyatan anak kelahiran luar negara oleh wanita Malaysia yang berkahwin dengan warga asing.Panel tiga hakim dipengerusikan Kamaludin Md Said pada perbicaran hari ini berkata, hakim sebulat suara menolak permohonan penangguhan oleh kerajaan sementara menunggu keputusan rayuan.Mahkamah Rayuan dalam penghakimannya berkata, penangguhan itu membabitkan hak kanak-kanak, dan bukan penghakiman berhubung wang atau barang.“Kami berpandangan ia bukan kes biasa yang melibatkan pemilikan atau penghakiman monetari. Ia melibatkan hak kanak-kanak dan hak ini diiktiraf oleh perintah Mahkamah Tinggi.”“Pada pandangan kami, situasi dan keadaan perlu diberikan perhatian dan responden (Family Frontiers dan enam wanita warga Malaysia) tidak sepatutnya dibiarkan daripada mendapat faedah hasil penghakiman pengisytiharan Mahkamah Tinggi.“Permohonan kerajaan untuk menangguhkan keputusan Mahkamah Tinggi ditolak tanpa perintah kos,” kata Kamaludin, yang mempengerusikan panel hakim bersama S Nantha Balan dan See Mee Chun dalam prosiding secara dalam talian hari ini.Peguam kanan persekutuan Liew Horng Bin mewakili kerajaan sementara peguam Gurdial Singh Nijar, Joshua Andran dan Abraham Au mewakili responden dalam prosiding hari ini.Terdahulu, kerajaan melalui kementerian dalam negeri dan Jabatan Pendaftaran Negara (JPN) merayu terhadap keputusan Mahkamah Tinggi yang mengisytiharkan anak kelahiran luar negara oleh wanita Malaysia yang berkahwin dengan warga asing secara automatik berhak mendapat kerakyatan negara ini.Pada 15 November lalu, Mahkamah Tinggi menolak permohonan kerajaan untuk menangguhkan keputusan penghakimannya sementara menunggu rayuan di Mahkamah Rayuan diselesaikan.Pada 9 September, Mahkamah Tinggi membenarkan saman pemula Family Frontiers serta enam wanita warga Malaysia yang berkahwin dengan warga asing, bagi membolehkan anak mereka yang dilahirkan di luar negara mendapat kerakyatan Malaysia secara automatik.Dalam saman tersebut, mereka memohon enam perintah mahkamah termasuk deklarasi bahawa Seksyen 1(b) dan Seksyen 1(c) Jadual Kedua, Bahagian II Perlembagaan Persekutuan dibaca bersama Perkara 8 (2) bagi memasukkan ibu warga Malaysia sebagai syarat untuk anak yang dilahirkan di luar negara diberikan kerakyatan Malaysia secara automatik.Mereka turut memohon mahkamah mengeluarkan perintah kepada semua agensi kerajaan berkaitan termasuk JPN, Jabatan Imigresen dan kedutaan Malaysia, untuk mengeluarkan semua dokumen membabitkan kerakyatan termasuk pasport dan kad pengenalan kepada anak yang dilahirkan di luar negara oleh ibu warga Malaysia yang berkahwin dengan warga asing.


919 kes baru Covid-19, 996 pulih, 1 lagi kematian dilaporkan

Sebanyak 996 pesakit dilaporkan sembuh sepenuhnya, menjadikan angka keseluruhan mereka yang pulih berjumlah 32,069 kes atau 73.2%.Ketua Pengarah Kesihatan Dr Noor Hisham Abdullah berkata terdapat 919 kes baru jangkitan Covid-19 termasuk tiga kes import, menjadikan angka keseluruhan penularan dalam negara berjumlah 43,791.Kata Noor Hisham Sabah mencatatkan sebanyak 319 kes baru atau 34.7% daripada kes keseluruhan, manakala negeri-negeri di Lembah Klang pula merekodkan sebanyak 224 kes atau 24.4%.“Sebanyak 11,419 kes aktif kini sedang menerima rawatan di hospital, 92 pesakit di tempat di Unit Rawatan Rapi termasuk 35 memerlukan bantuan alat pernafasan,” katanya dalam sidang media hariannya.Katanya, terdapat pertambahan satu lagi kes kematian dilaporkan menjadikan jumlah mangsa yang maut seramai 303 orang.


Pengambilan doktor bukan atas bahu kementerian semata-mata, kata menteri

Kementerian Kesihatan (KKM) perlu berbincang dengan agensi-agensi kerajaan lain sebelum membuka perjawatan baru dalam usaha menangani kekurangan kakitangan di fasiliti kesihatan sekali gus membantu mengurangkan masalah kesesakan di hospital kerajaan.
Menterinya, Dr Zaliha Mustafa berkata, KKM akan terus mengadakan libat urus dengan pihak seperti Jabatan Perkhidmatan Awam dan Kementerian Kewangan sebelum membuat pengambilan baharu.
"KKM kalau boleh hendak mengambil semua doktor, tetapi kalau perjawatan itu tidak ada, dan kalau kita tidak dapat duit, maka kita tak boleh laksanakan.
"Saya minta juga pertimbangkan ini," katanya ketika menjawab soalan tambahan daripada Dr Kelvin Yii (DAP- Bandar Kuching) pada sesi Dewan Rakyat di bangunan Parlimen hari ini.
Yii bertanya mengenai inisiatif kerajaan untuk menangani isu kekurangan kakitangan di hospital-hospital kerajaan.
Kesesakan di hospital menjadi isu hangat baru-baru ini apabila insiden pergaduhan antara kakitangan dan pesakit di jabatan kecemasan Hospital Serdang tular.
Pesakit itu mendakwa sudah menunggu terlalu lama untuk mendapatkan rawatan.
Sebelum ini, kerajaan turut berdepan dengan tuntutan daripada doktor-doktor kontrak di seluruh negara untuk diserap sebagai kakitangan sepenuh masa.
Dalam Belanjawan 2022, kerajaan menyambung lantikan lebih 10,000 pegawai perubatan selepas tamat tempoh wajib selama dua tahun kepada empat tahun.
Gerakan Hartal Doktor Kontrak sebelum ini menyatakan bilangan doktor masih belum cukup meskipun KKM mengumumkan tambahan 4,914 perjawatan tetap ditawarkan pada tahun ini.
Terdahulu, Zaliha ketika menjawab soalan pertama Yii menggariskan tujuh inisiatif bagi mengurangkan kesesakan di hospital kerajaan.
Tujuh langkah itu ialah pengauditan dalaman, pemerkasaan inisiatif Lean Healthcare, projek Short Stay Unit, dan pendigitalan Bed Management Unit (BMU).
Kerajaan turut bekerjasama dengan sektor swasta untuk tujuan outsourcing atau penyumberluaran.
"Waktu menunggu bagi prosedur-prosedur perubatan dan bukan perubatan dapat dikurangkan dan meminimumkan Length of Stay dan Bed Occupancy Rate, sekaligus mempercepatkan aliran pesakit," katanya.
Antaranya punca kesesakan itu katanya ialah peningkatan kes-kes penyakit tidak berjangkit dan komplikasinya, kesan daripada pandemik Covid-19.


Mahkamah tolak permohonan injunksi Zahid terhadap Mahathir dalam saman fitnah

Mahkamah Tinggi Kuala Lumpur hari ini menolak permohonan Ahmad Zahid Hamidi bagi menghalang penerbitan semula dan penyebaran rakaman kenyataan Dr Mahathir Mohamad yang didakwa memfitnah bekas timbalan perdana menteri itu.Peguam Shahrul Fazli Kamarulzaman, yang mewakili Zahid ketika dihubungi berkata hakim Rozana Ali Yusoff menolak permohonan injunksi interim oleh Zahid atas alasan isu yang dibangkitkan plaintif dan defendan perlu diputuskan melalui perbicaraan.Sementara itu, peguam Mior Nor Haidir Suhaimi, yang mewakili Mahathir berkata mahkamah menolak permohonan plaintif selepas memutuskan bahawa ini bukanlah peringkat bagi pihak-pihak menghujahkan berkenaan merit kes.“Mahkamah berpendapat plaintif (Zahid) perlu membuktikan bahawa kenyataan yang dibuat oleh Mahathir adalah tidak benar. Oleh itu, permohonan interim ditolak dengan kos RM5,000 dan mahkamah menetapkan 23 Ogos ini untuk pengurusan kes,” kata Mior Nor Haidir ketika dihubungi selepas prosiding kes itu yang berlangsung melalui sidang video.Pada 20 April lepas, Zahid, 69, memfailkan saman fitnah terhadap Mahathir, 96, selaku defendan berhubung dakwaan beliau menggunakan kedudukannya bagi mempengaruhi bekas perdana menteri itu untuk mencampuri urusan perbicaraan kes jenayah yang masih berjalan di mahkamah.Menerusi pernyataan tuntutannya, Zahid berkata pada 19 Oktober 2018, beliau dituduh di Mahkamah Sesyen, bagi 12 pertuduhan melibatkan pecah amanah, lapan pertuduhan rasuah dan 27 pertuduhan pengubahan wang haram dan kesemua pertuduhan itu dibicarakan di Mahkamah Tinggi.Zahid mendakwa Mahathir telah mengeluarkan kenyataan fitnah dengan niat jahat terhadapnya pada Majlis Pelancaran Aspirasi Parti Pejuang (Pejuang) sempena Pilihan Raya Negeri (PRN) Johor ke-15 di Yayasan Kepimpinan Perdana, Putrajaya pada 23 Feb 2022.Ahli Parlimen Bagan Datuk itu mendakwa kenyataan fitnah itu antaranya membawa maksud bahawa beliau seorang yang menggunakan jalan pintas untuk menyelesaikan dan menangguhkan perbicaraan kes jenayahnya yang masih berjalan serta menggunakan kedudukannya untuk mempengaruhi Mahathir bagi mencampuri urusan perbicaraan jenayah dan mencampuri penyiasatan yang dijalankan oleh agensi penguatkuasaan terhadapnya.Zahid turut memfailkan permohonan injunksi interim supaya defendan sama ada secara diri sendiri, pegawai dan wakilnya untuk menarik balik kenyataan fitnah itu dan menghalang mereka menerbitkan, mengedarkan atau menyebarkan kenyataan itu atau kenyataan fitnah serupa di mana-mana platform media sosial.Turut dipohon perintah injunksi interim bagi mengarahkan defendan memadam, menyunting dan menghentikan penerbitan sebahagian rakaman video majlis itu yang mengandungi kenyataan memfitnah di dalam portal-portal berita dalam talian dan sosial media di YouTube dan Facebook Astro Awani serta YouTube dan TikTok MalaysiaGazette TV.Selain itu, plaintif juga memohon perintah injunksi interim mengarahkan defendan menulis kepada mana-mana penerbit, penyunting, pengendali dan pemilik portal-portal berita dalam talian atau platform media sosial yang menerbitkan kenyataan fitnah itu supaya memadam dan menghentikan penerbitan kenyataan fitnah berkenaan.


Anggota kumpulan pelaksana, pekerja kontrak bawah KPM boleh divaksin secara ‘walk-in’

Anggota kumpulan pelaksana (AKP) dan pekerja perkhidmatan sokongan kontrak di sekolah di bawah kementerian pendidikan (KPM) adalah antara golongan yang boleh mendapatkan vaksin secara “walk” in di pusat-pusat pemberian vaksin (PPV) di seluruh negara, hasil kerjasama dengan Pasukan Petugas Khas Imunisasi Covid-19 (CITF).Menteri Pendidikan Radzi Jidin berkata sehubungan itu para guru, AKP dan pekerja sokongan yang belum mendapat temujanji dos pertama vaksin digesa untuk mendapatkan suntikan masing-masing.“Perincian mengenai pemberian vaksin secara walk-in bagi kumpulan khas sekolah di bawah KPM, termasuk keperluan dokumen sokongan akan dimaklumkan dalam masa terdekat.“Usaha untuk memastikan mereka yang berada dalam ekosistem pendidikan di sekolah menerima vaksin akan terus dipergiatkan melalui Pasukan Petugas Khas KPM-CITF,” katanya dalam satu kenyataan hari ini.Menurutnya, sehingga hari ini seramai 352,649 orang guru (85.41%), 52,256 orang AKP (77.69%) dan 54,930 orang pekerja perkhidmatan sokongan termasuk operator bas dan van sekolah (46.64%) telah menerima sekurang-kurangnya satu dos vaksin.“Bagi guru kelas peperiksaan pula, seramai 84,995 orang (94.89%) telah menerima sekurang-kurangnya 1 dos vaksin,” katanya.KPM terdahulu memaklumkan sesi persekolahan untuk pengajaran dan pembelajaran (PdP) bersemuka ditetapkan mulai 1 September ini secara berperingkat.CITF dalam satu kenyataan memaklumkan inisiatif walk-in yang dimulakan di Lembah Klang dipergiatkan ke seluruh negara untuk kumpulan tertentu.Empat kumpulan lain ialah warga emas, orang kurang upaya, individu dengan komorbid berusia 18 tahun ke atas, dan individu yang terlepas suntikan dos kedua.Bagaimanapun inisiatif suntikan vaksin itu bergantung kepada bekalan vaksin di PPV.Individu yang tidak mendapat suntikan vaksin pada hari walk-in akan disenarai sebagai keutamaan untuk menerima vaksinasi keesokannya.


Hantar baju, kuih raya antara alasan rentas daerah, negeri, kata polis

Polis mengesan pengguna jalan raya menggunakan pelbagai alasan tidak munasabah seperti menghantar baju dan kuih raya untuk membolekan mereka merentas daerah dan negeri tanpa surat kebenaran.Ketua Polis Daerah Petaling Jaya Mohamad Fakhrudin Abdul Hamid berkata pihaknya tidak mengenakan kompaun sebaliknya mengarahkan individu terlibat untuk berpatah balik.Beliau berkata bagi pemandu yang ingkar, tindakan kompaun akan dikenakan serta-merta tanpa kompromi.“Kami sudah mulakan (sekatan jalan raya) daripada semalam (9 Mei) dan mendapati setakat ini masih ramai pengguna jalan raya yang berdegil untuk merentas negeri dengan tujuan tidak sepatutnya dan mereka diarahkan untuk berpatah balik.“Antara alasan mereka seperti hantar baju ke rumah kawan di Shah Alam, beli barang, bawa keluarga untuk beli-belah di kawasan Shah Alam,” katanya kepada selepas menjalankan tinjauan di sekatan jalan raya (SJR) di KM34 Lebuhraya Persekutuan malam tadi.Beliau berkata bagi melancarkan pergerakan lalu lintas waktu hari bekerja, pihaknya akan membuka laluan tambahan namun pemeriksaan ketat tetap dijalankan seperti biasa.Mohamad Fakhrudin turut menasihatkan orang ramai agar mematuhi arahan perintah kawalan pergerakan (PKP) yang dikeluarkan Majlis Keselamatan Negara (MKN).Sementara itu, tinjauan Bernama di plaza tol Jalan Duta dan plaza tol Sungai Besi mendapati aliran trafik di beberapa laluan utama keluar masuk ibu negara terkawal walaupun berlaku sedikit kesesakan susulan pemeriksaan ketat dilakukan polis dalam SJR.Pada Sabtu lepas, Menteri Kanan (Kluster Keselamatan) Ismail Sabri Yaakob mengumumkan semua aktiviti rentas daerah dan negeri tidak dibenarkan tanpa kebenaran Polis Diraja Malaysia (PDRM) bermula 10 Mei hingga 6 Jun ini.


Hampir seluruh daerah di semenanjung kini zon merah

Hampir seluruh daerah di Semenanjung kini berstatus zon merah dan hanya tujuh daerah berstatus zon kuning berdasarkan data terkini pergerakan dalam tempoh 14 hari taburan kes Covid-19 mengikut daerah sejak 6 Mei hingga Rabu lepas (19 Mei).Ketua Pengarah Kesihatan Dr Noor Hisham Abdullah berkata berdasarkan data dari Pusat Kesiapsiagaan dan Tindak Cepat Krisis Kebangsaan (CPRC) kementerian kesihatan (KKM) tiada lagi zon hijau di Semenanjung, manakala lapan daerah dikategorikan sebagai zon jingga mempunyai 21 hingga 40 kes, dalam tempoh sama.Daerah dikategorikan sebagai zon kuning ialah Perak Tengah; Sik (Kedah); Gua Musang (Kelantan); Kemaman dan Hulu Terengganu (Terengganu); Cameron Highlands (Pahang) dan Mersing (Johor).Bagi zon jingga pula direkodkan di daerah Kampar di Perak; Kangar (Perlis); Padang Terap dan Langkawi (Kedah); Bera, Maran dan Rompin (Pahang) dan Kuala Pilah (Negeri Sembilan), katanya.Berdasarkan infografik dikongsikan menerusi akaun Twitter beliau, Selangor merekodkan kes tertinggi sebanyak 21,343 kes diikuti Kuala Lumpur (6,100), Johor (5,148), Kelantan (4,498), Pulau Pinang (3,681), Kedah (2,983), Negeri Sembilan (1,856), Pahang (1,469), Terengganu (1,401), Melaka (1,231), Putrajaya (162) manakala Perlis merekodkan 22 kes.Bagi Sarawak yang merekodkan 6,456 kes, lima daerah masih merekodkan zon hijau iaitu Simunjan, Asajaya, Kabong, Marudi dan Telang Usan, manakala sembilan daerah dikategorikan zon kuning iaitu Limbang, Lundu, Lawas, Dalat, Daro, Julau, Lubok Antu, Matu dan Tanjung Manis.Selain itu, dua daerah pula dikategorikan sebagai zon jingga iaitu daerah Tatau dan Bukit Mabong.Bagi Sabah, sebanyak tujuh daerah masih berada dalam zon hijau iaitu Tambunan, Kudat, Nabawan, Pitas, Tongod, Telupid dan Beluran manakala sembilan daerah berada dalam zon kuning iaitu Tuaran, Beaufort, Kota Belud, Sipitang, Ranau, Kota Marudu, Tenom, Keningau dan Kuala Penyu.Sabah yang merekodkan sebanyak 1,120 dalam tempoh ini turut merekodkan hanya daerah Putatan berada dalam zon jingga.Bagi kategori zon hijau tiada kes direkodkan, zon kuning bagi kawasan merekodkan satu hingga 20 kes, zon jingga mencatat antara 21 hingga 40 kes manakala zon merah melibatkan 41 kes ke atas.Sementara itu, Noor Hisham turut memaklumkan sehingga semalam (20 Mei), kadar penggunaan katil unit rawatan rapi (ICU) Covid-19 secara keseluruhannya di seluruh negara mencapai 83%.“Sistem kesihatan negara menghadapi tekanan amat besar dan memerlukan bantuan anda untuk memutuskan jangkitan Covid-19,” katanya.